title: Grant Nicholas

text: Koulun suoritettuaan Nicholas toimi pyörälähettinä Etelä-Walesissa ja jatkoi samalla musiikkiharrastustaan. Hän perusti Feederin vuonna 1992 Jon Leen ja Taka Hirosen kanssa. Nicholas esiintyy ja levyttää menestyneen yhtyeen kanssa yhä; Jon Lee kuitenkin teki itsemurhan Miamissa vuonna 2002 ja tuli korvatuksi Mark Richardsonilla.


title: Mark Richardson

text: Mark Richardson (s. 28. toukokuuta 1970 Leeds, West Yorkshire, Englanti) on brittiläinen rockmuusikko. Hän aloitti Feederin rumpalina Jon Leen tehtyä itsemurhan Miamissa vuonna 2002. Hän oli yhtyeen jäsenille ennestään tuttu.


title: Mark Richardson

text: Richardson on aiemmin soittanut rumpuja yhtyeissä Little Angels ja Skunk Anansie. Feederin kanssa hän teki ensimmäisen keikkansa Readingin ja Leedsin festivaaleilla 21. elokuuta 2002.


title: Mark Richardson

text: Richardsonin suosikkikappale Feederiltä on "My Perfect Day" vuoden 1997 albumilta "Polythene". Hän kuuli kappaleen ensimmäistä kertaa jo ennen liittymistään yhtyeeseen Feederin lämpätessä Skunk Anansietä. Richardsonin ensimmäinen yhteinen albumi Feederin kanssa oli platinaa myynyt "Comfort in Sound" (2002).


title: Mark Richardson

text: Syyskuussa 2003 Richardson esiintyi BBC:n musiikkivisailussa "Never Mind the Buzzcocks". Toisin kuin hän väitti, hän ei ollut osallistunut Feederin ”Buck Rogers” -kappaleen (2001) levyttämiseen. Puolustuksekseen Richardson ilmoitti, että ”ei kuuntele hänen sanoituksiaan, istuu vain ja lyö rumpuja”.


title: Mark Richardson

text: Richardson on ollut naimisissa suomalaisen kansanedustajan Maria Guzeninan kanssa. Heillä on yksi poika.


title: Perugia Volley

text: RPA-LuigiBacchi.it Perugia eli Perugia Volley on italialainen lentopallojoukkue, joka pelaa Italian A1-liiga-lentopalloliigassa. Perugian joukkueessa pelaa muun muassa serbialainen Goran Vujevic.


title: Perugia Volley

text: Perugia Volley nousi Italian korkeimmalle sarjatasolle vuonna 2002, jolloin se voitti Italian A2-liigan mestaruuden. Ensimmäisellä A1-liigakaudellaan Perugia Volley säilytti sarjapaikkansa sijoittumalla liigassa 9. sijalle.


title: Perugia Volley

text: Toisella liigakaudellaan joukkue selviytyi historiansa ensimmäisen kerran play-off-peleihin sijoittumalla runkosarjassa 8. sijalle. Play-off-peleissä joukkue yllätti voittamalla runkosarjan voittajan ja suurimman mestarisuosikin Trentinon, edeten semifinaaleihin. Finaalipeleistä joukkue putosi voitoin 3-1 ja lopulliseksi sijoitukseksi jäi 3. sija.


title: Perugia Volley

text: Kolmannella A1-liigakaudellaan Perugia eteni finaalipeleihin. Semifinaaleissa Perugia kaatoi Piacenzan, mutta finaaleissa Sisley Volley vei mestaruuden.


title: Perugia Volley

text: Kaudella 2006 joukkue eteni jälleen play-off-peleihin, mutta putosi jo ensimmäisellä kierroksella lopulta mestaruuden vieneelle Lube Maceratalle. Seuraavalla kaudella Perugialle kävi samoin, kun joukkueen pudotti ensimmäisellä play-off-kierroksella mestaruuden vienyt Sisley Volley.


title: 45 minuuttia

text: 45 minuuttia oli MTV3-kanavan ajankohtaisohjelma, jonka tuotti MTV:n uutis- ja ajankohtaistoimitus. Se sisälsi tutkivaa journalismia, reportaaseja ja muun muassa kulttuuriin painottuvia henkilöjuttuja. Ohjelmaa esitettiin keskiviikkoisin kello 20–21, kesäisin se oli tauolla. Vuodesta 1996 esitettyä ohjelmaa edelsi ajankohtaisohjelma nimeltä "Kolmas aste".


title: 45 minuuttia

text: Ohjelman tuottajina ovat toimineet Petri Saraste (1996–1999), Antti Virolainen (1999–2001), Pertti Nyberg (2001–2002), Timo Laukkio (2002–2005), Jussi Eronen (2005–2012), Tero Koskinen (2012–2013) ja makasiiniohjelman loppuvaiheessa vuonna 2013 vt. tuottajana Mirja Sipinen. Saraste ja Virolainen toimivat myös ohjelman juontajan tehtävässä, sittemmin juontajana toimi yksi ohjelman toimittajista, ensin Liisa Riekki ja vuosina 2005–2009 Ripsa Koskinen-Papunen. Keväällä 2010 ohjelman juonsi Katja Kannonlahti. Koskinen-Papunen juonsi jälleen syksystä 2010 alkaen.


title: 45 minuuttia

text: "45 minuuttia" on MTV3:n mukaan Suomen palkituin ajankohtaisohjelma. Ohjelman tekijät ovat saaneet muun muassa Päätoimittajien yhdistyksen journalistipalkinnon, kaksi Tutkivan journalismin yhdistyksen Lumilapio-palkintoa, Suuren Journalistipalkinnon kategoriassa ”Vuoden journalistinen teko”, Euroopan parlamentin journalismikilpailun kansallisen televisiosarjan voiton ja Kiitos eläimiltä -eläinsuojelupalkinnon.


title: 45 minuuttia

text: Lokakuussa 2013 päättyneiden MTV Median yt-neuvotteluiden tuloksena ilmoitettiin "45 minuuttia" -ohjelman lopettamisesta vuoden 2013 lopussa. Ohjelman journalistit muodostivat uutistoimituksen tutkivan ryhmän.


title: Toni Iordache

text: Toni Iordache (1942–1988) oli johtavia cimbalomin virtuooseja. Hän syntyi Rildanassa lähellä Romanian pääkaupunkia Bukarestia ja aloitti soittimen soittamisen neljävuotiaana. Kahdeksan vuoden kuluttua hän esiintyi jo Romanian televisiossa ja radio-orkesterissa.


title: Toni Iordache

text: Iordache esiintyi Euroopassa, Pohjois-Amerikassa ja Japanissa. Usein hänen kanssaan esiintyi toinen romanialaisen kansanmusiikin suuri nimi, panhuilisti Gheorghe Zamfir.


title: Toni Iordache

text: Iordache kuoli helmikuussa 1988 vaikean diabeteksen seurauksiin.


title: Gustavo Endres

text: Gustavo Endres, paremmin tunnettuna pelkkä Gustavo (s. 23. elokuuta 1975) on keskitorjujan paikkaa pelaava brasilialainen lentopalloilija. Hän pelasi 2009 kaudella Sisley Volleyn joukkueessa Italian A1-liigassa.


title: Gustavo Endres

text: Tiedotusvälineissä yhdeksi maailman parhaimmaksi keskitorjujaksi nostettu Gustavo on voittanut mm. olympiakultaa, Italian A1-liigan mestaruuden ja Mestareiden Liigan. Rio de Janeirossa 1975 syntynyt Gustavo ollut jo kauan lentopallomaailman valovoimaisimmista tähdistä.


title: Gustavo Endres

text: Brasilian maajoukkueessa Gustavo on yhdessä passari Ricardo Garcian kanssa voittanut Brasilian joukkueessa olympiakullan Ateenassa 2004, Maailmanliigan 2000-luvulla peräti kuusi kertaa joista viisi perätysten ja kaksi maailmanmestaruutta peräkkäin.


title: Loimu

text: Loimu voi tarkoittaa muun muassa seuraavia:


title: Pote Sarasin

text: Pote Sarasin () (25. maaliskuuta 1905 – 28. syyskuuta 2000) oli thaimaalainen diplomaatti ja poliitikko.


title: Pote Sarasin

text: Sarasin toimi vuosina 1949–1951 Thaimaan ulkoministerinä ja sen jälkeen Thaimaan Yhdysvaltain-suurlähettiläänä. Hän toimi pääministerinä kahden kuukauden ajan Sarit Thanaratin järjestämän vallankaappauksen jälkeen vuonna 1957.


title: Pote Sarasin

text: Sarasin toimi vuosina 1957–1964 SEATO:n ensimmäisenä pääsihteerinä. Hänellä oli thaimaankiinalaisia sukujuuria ja kaksi poikaa: liikemies Pong sekä Arsa, josta myöhemmin tuli Thaimaan ulkoministeri.


title: Christopher Henderson

text: Christopher William Henderson on kuvitteellinen hahmo yhdysvaltalaisessa televisiosarjassa "24". Hahmoa esittää Peter Weller. Hahmo esiintyy sarjan viidennellä tuotantokaudella aluksi päähahmo Jack Bauerin entisenä ystävänä, mutta kauden edetessä hänestä muotoutuu yksi kauden huomattavimmista konnista. Henderson on esiintynyt myös televisiosarjan pohjalta tehdyissä jännitysromaaneissa "Cat’s Claw", "Vanishing Point" ja "Chaos Theory".


title: Christopher Henderson

text: Christopher Henderson palveli alun perin Yhdysvaltain maavoimien erikoisjoukoissa, kunnes hänet värvättiin työskentelemään CTU:ssa. Henderson kohosi nopeasti viraston arvoasteikossa ja eteni Los Angelesin osaston kenttäoperaatioiden johtajaksi. Hän värväsi CTU:hun Jack Bauerin ja valvoi tämän työskentelyä agenttina, ja kaksikon välille syntyi ystävyyssuhde. Kun Bauer sai selville, että Henderson ja korruptoinut agentti Seth Campbell ottivat vastaan lahjuksia puolustustarvikeyhtiöiltä ja vastapalveluksena myivät näille CTU:n saamia huippusalaisia tietoja, hän petti Hendersonin ja kertoi lahjuksista ystävänsä esimiehille. Henderson vakuutti olevansa syytön, ja että tuntematon taho olisi lavastanut hänet osalliseksi lahjusskandaalissa. Henderson todettiin syylliseksi ja hän menetti työnsä CTU:ssa, jolloin ystävyyssuhde Baueriin katkesi.


title: Christopher Henderson

text: Henderson onnistui saamaan työpaikan yhdysvaltalaisessa puolustustarvikeyhtiö Omicron Internationalissa, ja lopulta hänet nimettiin yhtiön varapääjohtajaksi. Korkean asemansa takia Yhdysvaltain presidentti Charles Loganin hallituksessa toimiva salaliitto otti Hendersoniin yhteyttä ja pyysi tätä luovuttamaan salaliittolaisille kaksikymmentä Sentox-hermokaasulla täytettyä kanisteria. Henderson toimitti kanisterit entiselle CIA-agentti James Nathansonille, joka välitti kaasun venäläisen liikemiehen Vladimir Bierkon johtamalle terroristijärjestölle. Salaliiton tarkoituksena luovuttaa hermokaasu terroristeille, mutta terroristien tietämättä salaliittolaiset suunnittelivat pettävänsä venäläiset liittolaisensa. Kun terroristit saapuisivat päämajaansa Keski-Aasiassa, salaliittolaiset laukaisivat kanisterit kauko-ohjaimella. Suunnitelman mukaan Sentox tappaisi terroristit ja aiheuttaisi kriisitilanteen, jonka turvin yhdysvaltalaiset sotilaat voisivat ottaa haltuunsa Keski-Aasian öljykentät ja taata Yhdysvaltain geopoliittisen aseman lähitulevaisuudessa.


title: Christopher Henderson

text: Kun entinen Yhdysvaltain presidentti David Palmer saa selville Loganin hallituksen salaliiton aikeista ja uhkaa paljastaa ne julkisesti, Henderson värvää Nathansonin välityksellä salamurhaajan murhaamaan Palmerin. Kuolleeksi luultu Jack Bauer lavastetaan syylliseksi murhaan. Kuolemansa aiemmin lavastanut Jack joutuu ”nousemaan kuolleista” ja yrittää paljastaa syyt Palmerin salamurhaan. Jack päätyy jäljittämään Bierkon terroristijärjestön haltuun joutuneita Sentox-hermokaasukanistereita. Kun salaliittolaisten aikeet paljastuvat terroristeille, Nathanson luovuttaa Jackille tietoja, joiden avulla tämä päätyy Omicronin päämajaan ja kohtaa Hendersonin. Henderson vakuuttaa syyttömyyttään ja johdattaa Jackin maanalaiseen bunkkeriin, jossa olevalla tietokoneella on tietoja kaasusta. Henderson pakenee ja lukitsee Jackin rakennelman sisälle, minkä jälkeen piilotettu pommi räjähtää ja Henderson uskoo Jackin kuolleen.


title: Christopher Henderson

text: Räjähdyksestä selvinnyt Jack jäljittää Hendersonin ja uhkaa kiduttavansa tätä, mikäli tämä ei kertoisi tietoja Sentoxista ja osallisuudestaan salaliittoon. Vaikka Jack ampuu Hendersonin vaimoa Miriamia jalkaan, Henderson kieltäytyy puhumasta. Henderson toimitetaan kuulusteltavaksi CTU:n Los Angelesin osaston päämajaan. Kun Hendersonia on kuulusteltu kaksi tuntia, Tony Almeida saa selville Hendersonin olevan aiemmin samana päivänä autopommi-iskussa menehtyneen Michelle Desslerin kuoleman takana. Tony päättää kostaa vaimonsa kuoleman ruiskuttamalla injektioruiskulla Hendersonin suonistoon yliannostuksen kuulustelussa käytettyjä aineita, mutta Hendersonin nappaa injektioruiskun ja iskee sen Tonyn rintakehään. Jackin saapuessa paikalle Henderson on paennut CTU:sta ja Tony kuollut sydänpysähdykseen.


title: Christopher Henderson

text: Wayne Palmer yrittää saada tietoja isoveljensä Davidin salamurhasta, joten Henderson lähettää miehensä eliminoimaan hänet. Salaisen palvelun agentti Aaron Pierce pelastaa Palmerin, joka saa tietää, että presidentti Loganin Martha-vaimon assistentti Evelyn Martin on tietoinen salaliitosta. Kun Martinin kidnapattu tytär on pelastettu salaliittolaisilta, hän paljastaa presidentti Loganin olevan salaliiton johtaja. Henderson kertoo tapahtuneesta Loganille, joka määrää hänet hävittämään todisteet salaliitosta. Jack ja Palmer saavat haltuunsa pankkiholvissa säilytetyn nauhoituksen, jonka sisältämä keskustelu paljastaa Hendersonin ja Loganin olevan osallisina salaliitossa. Henderson lähettää miehensä varastamaan nauhoituksen, mutta Los Angelesin poliisilaitoksen saapuminen pankin edustalle estää suunnitelman. Jack luovuttaa nauhoituksen puolustusministeri James Hellerille, mutta Henderson onnistuu varastamaan sen. Jack ja Audrey Raines nappaavat takaa-ajetun Hendersonin, joka uhkaa tappavansa Hellerin, mikäli hän ei saisi paeta. Jack ei suostu vaatimukseen, jolloin Hendersonin miesten lentämä helikopteri ilmestyy puolustusministerin auton yläpuolelle. Jack joutuu päästämään Hendersonin pakenemaan, jotta helikopteri ei Hellerin tulittaisi autoa. Puolustusministeri päättää kuitenkin tehdä itsemurhan ajamalla autonsa alas kallionkielekkeeltä mereen. Myöhemmin kuitenkin paljastuu Hellerin selviytyneen onnettomuudesta ja päässeen sairaalahoitoon.


title: Christopher Henderson

text: Jackin kuulustelema Henderson paljastaa luovuttaneensa nauhoituksen Scott Evans -nimiselle lentäjälle, joka työskentelee Omicronille. Evans on matkustajalentokoneen perämies. Jack tunkeutuu lentokoneeseen ja pakottaa Evansin luovuttamaan nauhoituksen. Jack palaa CTU:n päämajaan, jonne Curtis Manningin johtama iskuryhmä on siirtänyt Hendersonin. Kuulustelujen aikana CTU:n vangitsema Bierko pakenee, ja Bill Buchanan ja Karen Hayes suostuvat neuvottelemaan Hendersonin kanssa, koska tällä on tietoja Bierkosta. Jack kuulustelee Hendersonia, joka haluaa vain kadota vaimonsa kanssa samalla tavalla kuin Jack katosi puolitoista vuotta sitten kiinalaisilta.


title: Christopher Henderson

text: Kun Bierko ottaa haltuunsa venäläisen sukellusvene "Natalian" ja on aikeissa laukaista aluksen risteilyohjukset, Henderson, Jack ja CTU-agentti McCullough lähetetään satamaan estämään Bierkoa laukaisemasta ohjuksia. He onnistuvat miehistönjäsen Tim Rooneyn avustuksella tunkeutumaan sukellusveneeseen, ja Henderson saa tehtäväkseen deaktivoida asejärjestelmät. Kun Jack on tappanut Bierkon ja muut terroristit, Henderson yrittää ampua Jackin tältä tehtävän alussa saamallaan pistoolilla, mutta aseessa ei ole ammuksia. Jack syyttää Hendersonin ystäviensä murhaamisesta ja ampuu tämän. Hendersonin kuolinkohtauksesta on olemassa myös pidennetty versio, joka on mukana viidennen kauden DVD-julkaisun lisämateriaaleissa. Pidennetyssä kohtauksessa Henderson ei kuole välittömästi osumiin, vaan jää kitumaan sukellusveneen kannelle ja käskee Jackia ampumaan hänet.


title: Apolinario Mabini

text: Apolinario Mabini y Maranan (23. heinäkuuta 1864 – 13. toukokuuta 1903) oli filippiiniläinen poliitikko. Hän kirjoitti Filippiinien ensimmäisen tasavallan perustuslain ja toimi sen pääministerinä vuonna 1899.


title: Apolinario Mabini

text: Mabini syntyi Tanauanin kaupungissa, Batangasissa köyhille vanhemmille, Inocencio Mabinille ja Dionisia Marananille. Suoritettuaan koulun Tanauanissa hän valmistui "Colegio de San Juan de Letranista" ja Santo Tomasin yliopistosta. Mabini hylkäsi ajatuksen pappeudesta, jonka hänen äitinsä olisi halunnut hänen ottavan.


title: Apolinario Mabini

text: Mabini sairastui alkuvuodesta 1896 mahdollisesti polioon, joka johti alaraajojen pysyvään halvaantumiseen. Kun vallankumous syttyi samana vuonna, espanjalaiset epäilivät häntä osuudesta levottomuuksiin ja pidättivät. Espanjalaisten havaittua hänen halvauksensa he kuitenkin vapauttivat hänet ja lähettivät San Juan de Diosin sairaalaan. Hän toimi Filippiinien ulkoministerinä kesäkuusta 1898 joulukuuhun 1899 sekä pääministerinä tammikuusta toukokuuhun 1899.


title: Apolinario Mabini

text: Joulukuussa 1899 yhdysvaltalaiset pidättivät Mabinin. Vapauduttuaan myöhemmin hän päätyi vuonna 1901 maanpakoon Guamille. Hän palasi kotikonnuilleen vuonna 1903 annettuaan Yhdysvalloille uskollisuusvalan. Hän kuitenkin menehtyi koleraan Manilassa saman vuoden toukokuussa.


title: Ruth Snellman

text: Ruth Snellman (o.s. Sibelius; 23. marraskuuta 1894 Helsinki – 22. kesäkuuta 1976 Helsinki) oli suomalainen näyttelijä. Komediennen kyvyistään tunnettu Snellman oli kiinnitettynä Suomen Kansallisteatteriin lähes puolen vuosisadan ajan. Hän oli säveltäjä Jean Sibeliuksen toinen tytär.


title: Ruth Snellman

text: Ruth Snellman oli jo pienenä kiinnostunut teatterista. Hän järjesti taiteilijaperheiden lapsien kanssa usein omia pieniä teatteri-iltoja muun muassa Aholassa. Vuonna 1908 hän muutti koulun vuoksi Helsinkiin. Hän kävi Suomalaista yhteiskoulua kuten muutkin sisarensa, ja vietti aikaansa myös Ainolassa.


title: Ruth Snellman

text: Vuosi 1912 oli neiti Sibeliukselle toiveiden täyttymys: isä päästi hänet teatterikouluun, vaikka hän ei ollut vielä käynyt yhdeksättä luokkaa. Seuraavana vuonna hän sai esikoisroolinsa Kansallisteatterissa Minna Canthin "Papin tyttäressä".


title: Ruth Snellman

text: Teatterissa Ruth Snellman, tuolloin vielä Sibelius, tapasi tulevan aviomiehensä, näyttelijä-ohjaaja Jussi Snellmanin; mies oli viisitoista vuotta Sibeliusta vanhempi. Pariskunta kihlautui joulun alla 1915. Kihlautumisen jälkeen Ruth Snellmanille sattui onnettomuus, kun hevonen heitti hänet selästään. Näyttelijätär sai aivotärähdyksen ja menetti hetkeksi aikaa muistinsa. Kihlasormuskin katosi. Muisti kuitenkin palautui ja pariskunnan häitä vietettiin vuonna 1916. Ruth Snellman muutti pysyvästi Helsinkiin mutta piti tiiviisti yhteyttä Ainolaan.


title: Ruth Snellman

text: Avioliitto kesti Jussi Snellmanin kuolemaan 1969 asti. Pariskunnalla oli kaksi lasta: Erkki Virkkunen (1917–2013) ja Laura Enckell (s. 1919). Lapset muuttivat sukunimensä Virkkuseksi vuonna 1936.


title: Ruth Snellman

text: "Helsingin Sanomien" entinen vastaava päätoimittaja Janne Virkkunen on Ruthin pojanpoika.


title: Ruth Snellman

text: Ruth Snellmanille myönnettiin vuonna 1951 Pro Finlandia -mitali. Vuonna 1963 hän sai Jussi-palkinnon parhaasta naispääosasta värielokuvassa "Ihana seikkailu".


title: Abdulrahman al-Yusufi

text: Abdulrahman al-Yusufi () (s. 8. maaliskuuta 1924) on marokkolainen poliitikko.


title: Abdulrahman al-Yusufi

text: Al-Yusufi syntyi Tangerissa. Hän oli nuorelta iältä sosialisti ja harjoitti vuosina 1952–1960 lakia Tangerissa. Hän taisteli myös marokkolaisten maastamuuttajatyöläisten oikeuksien puolesta Ranskassa.


title: Abdulrahman al-Yusufi

text: Al-Yusufi liittyi vuonna 1959 "Union Nationale des Forces Populaires" -puolueeseen. Hän oli pidätettynä vuosina 1959 ja 1963; toinen pidätys johti kahden vuoden vankeuteen. Vapauduttuaan al-Yusufi lähti maanpakoon Pariisiin viidentoista vuoden ajanjaksoksi. Palattuaan kotimaahan al-Yusufi liittyi vuonna 1980 "Union Socialiste des Forces Populaires'iin". Hänestä tuli puoluesihteeri 1992.


title: Abdulrahman al-Yusufi

text: Silloinen kuningas Hasan II nimitti al-Yusufin maaliskuussa 1998 Marokon pääministeriksi. Hän hoiti virkaa 9. lokakuuta 2002 saakka. Hän ilmoitti vuonna 2003 vetäytymisestään politiikasta.


title: Abdullatif al-Filali

text: Tri Abdullatif al-Filali (26. tammikuuta 1928 – 20. maaliskuuta 2009, ) oli marokkolainen poliitikko ja diplomaatti.


title: Abdullatif al-Filali

text: Al-Filali syntyi Fèsissä, Marokossa. Hän toimi vuosina 1985–1999 maan ulko- ja vuosina 1994–1998 pääministerinä. Pääministerinä häntä seurasi Abdulrahman al-Yusufi.


title: Abdullatif al-Filali

text: Al-Filalin poika Fu’ad oli vuosina 1984–1999 naimisissa Hasan II:n tyttären, prinsessa Lalla Meryemin kanssa. He saivat kaksi lasta.


title: High School Musical (albumi)

text: High School Musical on soundtrack musikaalista High School Musical. Se ilmestyi 10. tammikuuta 2006. Levyllä laulaa moni elokuvassa näytellyt, kuten Zac Efron, Vanessa Hudgens, Ashley Tisdale ja Lucas Grabeel.Special Edition sisältää normaalin levyn lisäksi bonuslevyn, joka sisältää seuraavat kappaleet karaokeversioina:


title: Jesse Mäntylä

text: Jesse Mäntylä (s. 1987) on suomalainen lentopalloilija, joka pelaa kaudella 2014–2015 Mestaruusliigassa Hurrikaani Loimaan väreissä. Urallaan hän on jo nyt voittanut kolme SM-mitalia aikuisissa. Mäntylä pelasi uransa ensimmäisen A-maaottelun kesäkuussa 2009. Hän on edustanut aiemmin Salon Piivolleyta.


title: Jesse Mäntylä

text: Mäntylä on maineikkaan junioriseuran Pertteli Peikkojen kasvatteja, kuten muun muassa myös Ville Juntura ja Atte Kyrölä. Pertteli Peikoissa Mäntylä pelasi kauan passarina, kunnes päätti vaihtaa liberon tonttiin juniorimaajoukkueuran loppuvaiheessa. Mäntylä on ollut yksi Suomen parhaista pelaajista pelipaikallaan, eli liberon tontilla jo usean vuoden ajan. Sen todistaa se että Mäntylä kuuluu nuorten maajoukkueeseen.


title: Jesse Mäntylä

text: Kaudella 2008 Mäntylä pelasi uransa ensimmäisen täyden kauden SM-liigassa ja nousi liigan huippuvastaanottajiin.


title: Jesse Mäntylä

text: Mäntylä voitti Salon Piivolleyssa 2007 kaudella Suomen Cupin hopeaa ja SM-pronssia. Kaudella 2008 hänen palkintokaappiinsa tarttui Suomen Cupin hopea. Kauden 2009 alussa Mäntylä valittiin lokakuun liigalentopalloilijaksi.


title: Jesse Mäntylä

text: Mäntylä siirtyi Hurrikaani Loimaan riveihin kaudeksi 2011-12, kun Piivolley tippui liigasta talousvaikeuksien vuoksi. Mäntylä voitti SM-hopeaa ensimmäisellä Loimaan kaudellaan. 2013 Hurrikaanissa tuli toinen hopea, 2014 pronssi ja 2015 jo kolmas hopea.


title: Jesse Mäntylä

text: Mestaruusliigassa Mäntylä on ollut vuoden tulokas 2009 sekä hänet on valittu liigatähdistöön 2012.


title: Jesse Mäntylä

text: Mäntylä pelasi uransa ensimmäisen A-maaottelun kesäkuussa 2009. Tämän jälkeen "Jerry" on nähty maajoukkueessa aina silloin tällöin ja jälleen kesällä 2015 hän kuuluu maajoukkueryhmään.


title: Pirkanmaan Jätehuolto

text:
Pirkanmaan Jätehuolto Oy on 17 kunnan omistama yhtiö, jonka tehtävä on tuottaa kunnille lakisääteisesti kuuluvat jätehuollon palvelutehtävät. Vuonna 1994 perustetun yhtiön perustajakunnat ovat: Tampere, Nokia, Pirkkala, Lempäälä, Kangasala ja Orivesi. Myöhemmin osakkaiksi ovat liittyneet myös Vesilahti, Sastamala, Pälkäne, Juupajoki, Ylöjärvi, Hämeenkyrö, Ruovesi, Ikaalinen, Parkano, Mänttä-Vilppula ja Virrat.
Yhtiön palveluverkostoon kuuluu keskitetysti kilpailutettu jätteenkuljetus, paikallisia jäteasemia, aluejätepisteitä ja ekopisteitä sekä Koukkujärven ja Tarastenjärven jätteenkäsittelykeskukset. Lisäksi Repe&Romu-autot kiertävät keräämässä kodin ongelmajätteitä, metalliromua ja sähkölaitteita.


title: Pirkanmaan Jätehuolto

text: Yhtiön tytäryhtiö Pirkan Putkikeräys Oy tuottaa jätteiden putkikeräys- ja noutopalveluja. Yhtiö on myös vähemmistöosakkaana Tammervoima Oy:ssa ja Ekokumppanit Oy:ssa. Vuonna 2011 perustettu Tammervoima Oy rakentaa hyötyvoimalaitoksen Tarastenjärvelle. Vuonna 2003 perustettu Ekokumppanit Oy tuottaa tiedotus-, neuvonta-, koulutus- ja asiantuntijapalveluja kestävän kehítyksen edistämiseksi.


title: Pirkanmaan Jätehuolto

text: Pirkanmaan Jätehuolto Oy julkaisee vuosittain Roskakalenteria, jota postitetaan joka vuosi ympäri Pirkanmaata. Kalenterissa lukevat Repen ja Romun kiertoaikataulut ja vuosittaisen kulkureitin.


title: Petri Johansson

text: Petri Olavi Johansson (s. 6. syyskuuta 1959, Lahti) on suomalainen näyttelijä. Hän kävi keskikoulun, jatkoi sieltä Lahden kauppaopistoon vuosiksi 1977–1979 ja opiskeli Teatterikorkeakoulussa 1979–1983. Johanssonilla on tytär Aino ja poika Olli Johansson yhdessä näyttelijä Leena Rapolan kanssa.


title: Petri Johansson

text: 'Kuinka myöhään valvoo blues.(elokuva)2014


title: Ismo Tuominen

text: Ismo Tuominen (synt. 1966) on Salosta kotoisin oleva ammattilentopallovalmentaja, joka on voittanut valmennusurallaan muun muassa Suomen mestaruuden ja toiminut Suomen lentopallomaajoukkueen apuvalmentajana vuonna 2005 Mauro Berruton aisaparina. Tuominen toimi päävalmentajana Euroopan liigan finaaliturnauksessa Venäjällä, jossa Suomi voitti hienosti hopeaa. Kansaivälistä kokemusta on kertynyt maajoukkuepestin lisäksi Euro-peleistä ja puolen vuoden valmennuspestistä Saudi-Arabiassa.


title: Ismo Tuominen

text: Tuominen aloitti lentopallovalmentajana vuonna 1999 kotikaupungissaan Salossa. Ennen valmentajan uraansa Tuominen oli pelannut SM-liigassa neljä kautta Salon Viestin riveissä. Kaikkiaan Tuominen on pelannut 147 lentopallon pääsarjaottelua.


title: Ismo Tuominen

text: Tuomisen palkintokaapista löytyy yksi SM-kulta, yksi hopeaa sekä kaksi pronssia. Suomen Cupista on tullut kulta ja hopea. Lisäksi alle 21-vuotiaiden SM-sarjasta on tullut kaksi kultaa ja yksi hopea.


title: Ismo Tuominen

text: Ismo "Iska" Tuominen aloitti valmentamisen Salossa kesällä 1999, jolloin hän otti vastaan salolaisen fuusioseura Viesti-Trolleyn kakkosvalmentajan pestin. Viesti-Trolley oli Salon Viestin ja Perttelin Peikkojen yhdistetty edustusjoukkue. Kaudella 2000-2001 Tuominen aloitti Salon Piivolleyksi nimensä vaihtaneen seuran II-valmentajana, mutta otti kesken kauden päävalmentajan tehtävä hoidettavakseen, kun puolalainen Vodek Sadalski erotettiin tehtävästä tammikuussa. Kausi päättyi SM-pronssit kaulassa.


title: Ismo Tuominen

text: Kaudeksi 2001-2002 Tuominen siirtyi jälleen II-valmentajaksi, kun Tapio Nissi tuli Piivolleyn päävalmentajaksi. Päävalmentajan pestikin olisi ollut tarjolla, mutta Tuominen ei pystynyt ottamaan sitä vastaan siviilitöiden takia. Kauden päätteeksi Tuominen valmensi Piivolleyn alle 21-vuotiaiden nuorten joukkueen SM-kultaan. Kesällä 2002 Tuominen teki sopimuksen perinteikkään Raision Loimun kanssa. Loimu oli seurahistoriansa pahimmassa taloudellisessa kriisissä eikä sopimuksen allekirjoittamishetkellä ollutkaan varmuutta pelaako joukkue SM-liigaa vai I-sarjaa. Loimu sai lopulta pidettyä pääsarjapaikkansa ja Tuomisen valmentama joukkue täytti tavoitteensa, eli säilytti sarjapaikan sijoittuen SM-Liigassa 9. sijalle. Kauden päätteeksi Loimun alle 21-vuotiaiden joukkue voitti SM-kultaa Tuomisen komennossa.


title: Ismo Tuominen

text: Raision kauden jälkeen Tuominen palasi kaudeksi 2003-2004 Salon Piivolleyn II-valmentajaksi ja päätti kauden SM-hopea kaulassa. Hopeaa tuli jälleen myös alle 21-vuotiaiden SM-sarjassa, jossa Tuominen valmensi Loimua.


title: Ismo Tuominen

text: Kausiksi 2004-2007 Tuominen siirtyi Rovaniemelle Perungan Poikien päävalmentajaksi. Ensimmäinen kausi päättyi ilman mitalia, mutta toisella kaudella palkintokaappiin tuli hopeinen mitali ja keväällä 2006 Rovaniemellä juhlittiin Suomen mestaruutta Santasportiksi nimensä vaihtaneen joukkueen kanssa. Kausi 2006-2007 kausi oli haastava, kun kaksi SM-liigaseuraa fuusioitui samaksi organisaatioksi, Rovaniemen Santasportiksi. Verivihollisten yhdistetyssä edustusjoukkueessa Tuomisen tehtävänä oli valmentaa joukkueesta yhteenpuhaltava mitaleille pääsevä huippujoukkue. Tehtävä ei ollut helppo, mutta kauden mittaan hän näytti ehkä uransa suurimmamman työnäytteensä siihen mennessä. Santasport eteni play-off peleissä finaaleihin asti ja joukkueesta näki että siitä oli tullut yhtenäinen. Finaalisarjasta Santasportin ja Pielaveden Sammon välillä tuli yksi SM-liigan historian mieleenpainuvimmista finaalisarjoista. Molemmat joukkueet esittivät loistavia otteita ja sarja eteni viidenteen ja ratkaisevaan loppuotteluun. Kuopion täyden jäähallin edessä ottelu eteni viidenteen erään ja ratkaisevaan erään jonka Santasport otti kotiin 15-8 pistein. Finaalijuhlissa Jäähallissa Tuomisen jalka loukkaantui ja laitettiin pakettiin myöhemmin sairaalassa, mutta se ei häntä pahammin haitannut, sillä hän oli voittanut uransa ensimmäisen Suomenmestaruuden valmentajana.


title: Ismo Tuominen

text: Kultakevään jälkeen Tuominen palasi kotikaupunkiinsa Saloon kausiksi 2007-2011. Kesällä 2011 Tuominen oli vapailla markkinoilla Piivolleyn tarun päätyttyä. Mestaruusliigaan noussut Kokkolan Tiikerit houkutteli Tuomista kesällä valmennustehtäviin, mutta hän pysyi kotikonnuilla Salossa. Lokakuun lopussa Tuominen tarttui kuitekin Tiikereiden sopimustarjoukseen, kun sarjanousijat olivat erottaneet heikon alkukauden vuoksi päävalmentajana toimineen Matti Förstin. Kausi oli haastava ja Tiikerit oli lopulta runkosarjan viimeinen, mutta säilytti liigapaikkansa karsintojen kautta.


title: Ismo Tuominen

text: Kaudella 2012-2013 Tuominen aloitti Hurrikaani-Loimaan päävalmentajana saaden kuitenkin potkut kesken kauden tammikuussa 2013. Hurrikaani oli päävalmentajan potkut saadessa sarjassa kolmantena. Vain noin viikko potkujen jälkeen Tuominen siirtyi jälleen Rovaniemelle ja otti vastaan Team Lakkapääksi nimensä vaihtaneen PerPon päävalmentajan tehtävät Normunds Veinbergsin saatua potkut seuralta. Tuominen jatkoi Rovaniemellä myös kauden 2013-2014.


title: Ismo Tuominen

text: Kaudeksi 2014-2015 Tuominen teki sopimuksen Saudi-Arabiaan. Hän muutti syksyllä Riyadin kaupunkiin, jossa hän valmensi Al-Hilalin joukkuetta. Tuominen purki sopimuksensa öljymaassa kesken kauden, kun paikallinen palkanmaksutapa poikkesi merkittävästi suomalaisesta ja sopimuksessa sovitusta tavasta. Lähtöhetkellä Al-Hilal oli voittanut kaikki kuusi otteluaan ja kärsinyt vain yhden erätappion.


title: Ismo Tuominen

text: Tuominen palaa Mestaruusliigaan kaudeksi 2015-2016, kun hän teki sopimuksen Raision Loimun kanssa.


title: Ismo Tuominen

text: Ismo Tuomisella on kaksi lasta (Mikael Tuominen v.2001, tuleva maajoukkuepelaaja) ex-vaimonsa kanssa. Lapset ovat asuneet koko ajan kotikaupungissaan, mikä onkin osittain vaikuttanut Tuomisen valmennuspestien päättymiseen Rovaniemellä ja Saudi-Arabiassa.


title: Anita Sohlberg

text: Anita Sohlberg (s. 4. kesäkuuta 1941 Tampere) on suomalainen näyttelijä. Hän on esiintynyt muun muassa elokuvissa "Petos" ja "Lampaansyöjät". Hänen äänensä on myös tuttu piirretyistä.


title: Syrjäntaka (Padasjoki)

text: Syrjäntaka (myös Syrjäntaus ja Syrjäntausta) on Padasjoella kylä, jossa on viitisenkymmentä asukasta. Keskusta sijaitsee Syrjäntaantien varrella pienellä mäellä, jossa myös sijaitsee Destia Tieliikelaitoksen Padasjoen-tukikohta. Myös vanha Esson huoltoasema on Syrjäntaan alueella. Nelostien Päijänteen puolella Syrjäntaan alueella sijaitsee erään kartanon pihassa säänhavaintoasema.


title: Syrjäntaka (Padasjoki)

text: Syrjäntaan väestöstä suurin osa on yli 60-vuotiaita, ja lapsiperheitä on vähän, joten väkimäärä pienenee pikkuhiljaa.


title: Syrjäntaka (Padasjoki)

text: Syrjäntaan Kuutamohiihto hiihdetään joka vuosi keskustan alapuolella olevilla pelloilla. Samoilla paikoilla myös järjestetään niin sanottu Joululauluilta vuosittain joulupäivänä. Kumpaankin tapahtumaan liittyy vahvasti nuotion äärellä istuminen ja makkaran paistaminen. Vuonna 2006 järjestettiin vanhojen autojen ja koneiden näyttely, johon osallistui eri autokeräilijöiden restauroimia autoja.


title: Syrjäntaka (Padasjoki)

text:
Syrjäntakana maataloutta on harjoitettu paljon. Alueella oli laajat mansikkamaat, jotka muutettiin joulukuusien kasvatuskäyttöön liiallisen huolenpidon määrän takia. Alueella on aikaisemmin laiduntanut lehmiä, mutta sekin on loppunut, koska nykyään ei pärjää pientilallisena. Syrjäntaan metsissä on myös nähtävissä vanhoja kivimuurien kappaleita, latoja, piikkilankoja, vanhanaikaisia ja ruostuneita maatalouskoneita sekä kivisiä peltoja, jotka kaikki kertovat maatalouden paljoudesta.
1900-luvun alussa, Pannijoen varrella, toimi sahalaitos 3 vuotta, joka sitten lopetettiin kannattamattomana, kun kevään sulamisvedet eivät olleet tarpeeksi vakaat jokavuotiseen käyttöön.
Syrjäntaan ja Taulun vesitorninmäellä toimi vielä 60-luvulla hs 20 m – hs 30 m hyppyrimäki.
Syrjäntaalla oli ennen oma kaatopaikka, mutta jätehuollon uudistuksen takia se muutettiin maakaatopaikaksi ja nykyään jätteet viedään Lahteen. 90-luvulla Syrjäntaan metsissä kulki Päijänneajon
reittejä.


title: Keijo Pehkonen

text: Keijo Tapio Pehkonen (s. 11. marraskuuta 1964 Heinola) on suomalainen aktiiviuransa lopettanut kreikkalais-roomalaisen tyylin painija, joka voitti 1980-luvulla kahdesti Euroopan mestaruuden.


title: Keijo Pehkonen

text: Ensimmäisen Suomen mestaruutensa Heinolan Iskua edustanut Keijo Pehkonen voitti vapaapainissa 48-kiloisena juniorina 1980. Vuosikymmenen jälkipuoliskolla hän oli kasvanut 57-kiloiseksi ja hankki suurimmat saavutuksensa kreikkalais-roomalaisessa painissa. EM-mitaleille hän ylsi ensi kerran Ateenassa 1986, josta tuli pronssia. Tampereen EM-kisoissa 1987 Pehkonen kruunattiin mestariksi, kun finaalissa kukistui Bulgarian Emil Ivanov. Saman vuoden MM-kisoissa Clermont-Ferrandissa Pehkonen sai pronssia voitettuaan mitaliottelussa Yhdysvaltain Anthony Amadon pistein 11–7. Neljännen arvokisamitalinsa Pehkonen saavutti Oulun EM-kisoissa 1989, kun hän kukisti loppuottelussa jälleen Emil Ivanovin.


title: Kibo

text: Kibo voi tarkoittaa:


title: Mikael Lindgren

text: Ilkka Mikael Lindgren (16. marraskuuta 1969 Norrbärke, Ruotsi) on entinen suomalainen kreikkalais-roomalaisen tyylin painija. Hän toimi Suomen Painiliiton päävalmentajana 2005–2008.


title: Mikael Lindgren

text: Ruotsissa syntyneen Mikael Lindgrenin painiuran huippuvuosi oli 1993. Tuolloin hän voitti ensimmäisen Suomen mestaruutensa ja kaksi arvokisamitalia. Istanbulin EM-kisoissa hän voitti kultaa kukistettuaan finaalissa Ukrainan Ruslan Hakimovin. Tukholman MM-kisoista tuli pronssia. Olympiaedustus Atlantassa 1996 päättyi kyyneliin, kun Lindgren painoi punnituksessa yli sallitun 57 kilon eikä päässyt lainkaan painimaan.


title: Mikael Lindgren

text: Muhoksen Voittoa ja Oulun Pyrintöä edustanut Mikael Lindgren voitti viimeisen Suomen mestaruutensa 1999. Hän paini vielä 2000-luvun alkuvuosina Saksan Bundesliigassa.


title: Mikael Lindgren

text: Mikael Lindgrenin veli Åke Lindgren on yltänyt painin SM-mitaleille. Heidän serkkunsa on jääkiekon moninkertainen Suomen mestari Ilkka Mikkola.


title: Citigroup Center

text: Citigroup Center (aiemmin Citicorp Center) on pilvenpiirtäjä Yhdysvaltain väkirikkaimmassa kaupungissa New York Cityssä, Manhattanin saarella. Pilvenpiirtäjä yltää 279 metrin korkeuteen ja on siten yksi korkeimmista rakennuksista kaupungissa. 59-kerroksisen rakennuksen suunnittelusta ovat vastanneet arkkitehtitoimistot Stubbins Associates ja Emery Roth & Sons. Se rakennettiin vuosina 1974–1977 ja maksoi noin 195 miljoonaa Yhdysvaltain dollaria.


title: Arletty

text: Arletty (oik. Arlette-Léonie Bathiat) (15. toukokuuta 1898 – 24. heinäkuuta 1992) oli ranskalainen malli, laulaja ja näyttelijä.


title: Arletty

text: Arletty syntyi työläisperheeseen. Hän aloitti uransa näyttelemällä varietéessa, kabareessa ja näytelmissä 1920-luvulla. Hänen elokuvadebyyttinsä oli vuonna 1930, ja hän teki lukuisia suosittuja elokuvia 30-luvulla. Hänen kuuluisimmaksi elokuvakseen tuli kuitenkin rooli elokuvassa "Paratiisin lapset" (1945), elokuva joka kuvasi elämää miehitetyssä Ranskassa ja josta tuli yksi ranskalaisen elokuvan suurista klassikoista. Onnettomuus, joka vei häneltä lähes näon toisesta silmästä, pakotti hänet eläkkeelle vuonna 1963. Hänen viimeisimpiä elokuviaan oli vanhenevan naisen rooli elokuvassa "Atlantin valli murtuu" 1962.


title: Loreley

text: Loreley (myös Lorelei) on korkea kallio Reinin itärannalla Reininlaakson keskiosassa, Saksassa. Se kohoaa noin 120 metrin korkeuteen joen pinnasta. Kallion kohdalla Rein on kapeimmillaan Pohjanmeren ja Sveitsin välillä: 113 metriä leveä ja 25 metriä syvä. Voimakas virtaus ja vedenalaiset kivet ovat aiheuttaneet joella monia veneonnettomuuksia. Loreleyn lähellä alavirrassa on Sankt Goarshausenin kylä.


title: Loreley

text: Loreleyn nimi tulee mahdollisesti vanhan Reininmaan murteen sanoista "lureln" (’kuiskata’) ja "ley" (’kallio’), eli kyseessä olisi ”kuiskaava kallio”. Virtaukset ja pieni vesiputous, joka oli näkyvissä vielä 1800-luvun alussa, saivat aikaan kuiskaavan äänen, jota kallion erikoinen kaiku vahvisti. Ääntä on vaikeaa kuulla enää nykyään alueen kaupungistumisen takia. Toinen teoria johtaa nimen alkuosan sanasta "luren" (’vaania’), jolloin nimi tarkoittaisi ”vaanivaa kalliota” ja viittaisi joella sattuneisiin onnettomuuksiin.


title: Loreley

text: Kallioon liittyy monia legendoja ja kansantarinoita. Saksalainen kansantarina kertoo, että Loreley-niminen merenneito tai näkki istuu kalliolla ja yrittää lumota laulullaan joella ohi matkustavia ihmisiä, houkutella nämä kuolemaan. Vastaavaa tekivät muinaisen Kreikan seireenit.


title: Loreley

text: Eräänlaisen legendan Loreleista kehitti saksalainen kirjailija Clemens Brentano romaanissaan "Godwi oder Das steinerne Bild der Mutter" (1801). Häntä oli siihen innoittanut Ovidiuksen myytti Ekhosta ja Narkissoksesta. Brentano on kirjoittanut useita versioita Lorelein tarinasta. Toinen tunnettu Loreleista kirjoittanut oli saksalainen runoilija Heinrich Heine.


title: Loreley

text: Nimi Loreley on myös levinnyt laajalle kulttuurin eri osa-alueilla: useita musiikkikappaleita on nimetty Loreleyksi, on sen nimisiä runoja ja ooppera, henkilöitä kirjallisuudessa ja elokuvissa.


title: Ilpo Seppälä

text: Ilpo Kalervo Seppälä (26. lokakuuta 1953 Viitasaari) on suomalainen painija, joka ylsi kreikkalais-roomalaisessa painissa MM-pronssille Oslossa 1981.


title: Ilpo Seppälä

text:
Seppälä paini Los Angelesin 1984 olympialaisissa 57 kilon sarjassa mutta karsiutui toisessa ottelussaan. MM-kilpailuissa hän saavutti pronssia vuonna 1981 ja sijoittui kuudenneksi vuonna 1977. EM-kilpailuihin hän osallistui viidesti. Pohjoismaiden mestaruuden hän voitti vapaapainissa vuosina 1975 ja 1976 sekä kreikkalais-roomalaisessa painissa vuonna 1979.
Seppälä voitti urallaan neljä Suomen mestaruutta, vapaapainissa vuonna 1975 sekä kreikkalais-roomalaisella tyylillä vuosina 1977, 1978 ja 1983. Hän on myöhemmin toiminut Suomen Painiliiton päävalmentajana ja on nykyisin seuransa Helsingin Tarmon päävalmentaja valmentaen muun muassa Suomen mestaruuden 2006 voittanutta Antero Perez-Juntusta.


title: Ilpo Seppälä

text: Ilpo Seppälä työskentelee palvelupäällikkönä Veikkauksessa.


title: General Electric Building

text: General Electric Building eli 570 Lexington Avenue (alun perin "RCA Victor Building", ei pidä sekoittaa Rockefeller Centerin GE Buildingiin) on historiallinen pilvenpiirtäjä New York Cityn Midtownin Lexington Avenuella, Yhdysvalloissa. Se on rakennettu vuosina 1929–1931. Art decon tyylisuuntaa edustavan detaljirikkaan rakennuksen suunnittelusta on vastannut arkkitehtitoimisto Cross & Cross. Se yltää 195 metrin korkeuteen ja siinä on 49 kerrosta.


title: Kahlekuningas (elokuva)

text: Kahlekuningas on vuonna 2002 ensi-iltansa saanut suomalainen draamaelokuva, jonka on ohjannut ja käsikirjoittanut Arto Koskinen. Heikki Hela palkittiin elokuvasta parhaan miessivuosan Jussi-palkinnolla. Elokuva sai Jussin myös parhaasta äänisuunnittelusta.


title: Kahlekuningas (elokuva)

text: Tarina sijoittuu 1970-luvun Tornioon, ja sen päähenkilö on 12-vuotias Esko. Kotona ei aina ole helppoa viinaanmenevän kommunisti-isän, rocktähteydestä haaveilevan isoveljen ja sotatraumojen vuoksi puhumattomaksi muuttuneen isoisän kanssa.


title: Kahlekuningas (elokuva)

text: Esko kavereineen joutuu hankaluuksiin ruotsalaisen poikaporukan kanssa, ja kun poikien kepposen takia hajoaa polkupyöriä, Esko on pulassa. Hän ei tunnusta osallistuneensa tapahtuneeseen, ja kaverit hylkäävät hänet petturina. Esko löytää kuitenkin Ruotsin puolelta uuden ystävän, kahlekuningas Houdinia ihailevan Patrickin. Rajoja rikkova ystävyys ei vain ole ihan yksinkertaista eikä ilo ikuista.


title: Kahlekuningas (elokuva)

text: Eskon kavereita näyttelevät Mikko Lamminen, Joonas Lipponen, Petteri Siimes ja Ville Kotajärvi, ruotsalaisen jengin jäseniä Jouni Alasaukko-oja, Niklas Pelli, Andreas Riestola sekä Mattias Wiklund ja Terveet Kädet -yhtyeen jäseniä Heikki Rättyä, Rauno Hemminki, Riku Rousu sekä Ristomatti Myllylahti. Muissa rooleissa olivat Mika Koski (Kenneth), Janne Hyytiäinen (Saulin isä Martti), Reijo Kontio (Usko Keränen), Kjell Morin (ruotsalainen siltavahti), Christian Sandström (ruotsalainen poliisi), Pauli Konttajärvi (opettaja), Kaisu Koski (opettaja), Juuso Hirvikangas (lentäjä), Kimmo Taavila (lentäjä), Tero Autio (postinkantaja) ja Taisto Yrjänä (Toivon saunakaveri).


title: Keijo Manni

text: Keijo Manni (s. 3. huhtikuuta 1951 Peräseinäjoki) on suomalainen painija, joka saavutti urallaan kaksi EM-mitalia ja ennätykselliset 33 Suomen mestaruutta.


title: Keijo Manni

text: Peräseinäjoen Toivetta edustanut maanviljelijä Manni voitti ensimmäisen painin Suomen mestaruutensa 1971. Siitä alkaen hän vei mestaruuden 17 peräkkäisenä vuonna joko kreikkalais-roomalaisessa- tai vapaapainissa tai molemmissa. Hän saavutti kaikkiaan 33 Suomen mestaruutta, mikä ylitti Kustaa Pihlajamäen aiemman ennätysmäärän.


title: Keijo Manni

text: EM-mitaleille Manni paini kahdesti. Pronssia hän sai Helsingissä 1973 ja hopeaa Oslossa 1978.


title: Jordbergan linna

text: Jordbergan linna () on linna Ruotsissa Skånen maakunnassa Trelleborgin kunnassa. Linnan päärakennus edustaa barokin tyylisuuntaa. Barokkityylin linnalle suunnitteli vuosina 1906–1908 Clara Amalia Stjernswärd (o.s. von Nolcken) tanskalaisen arkkitehdin Henri Glaeselin piirustusten pohjalta. Sen esikuva oli Tanskan kuninkaallinen Fredensborgin linna. Jordbergan linnanpuisto on puolestaan englantilaistyylinen, ja se on peräisin 1800-luvun keskivaiheilta.


title: Strange Cargo Hinterland

text: Strange Cargo Hinterland on William Orbitin albumi, joka julkaistiin 1995. Se on neljäs osa "Strange Cargo"-sarjasta, jonka aiemmat osat ovat "Strange Cargo", "Strange Cargo II" ja "Strange Cargo III".


title: Fredensborgin linna

text: Fredensborgin linna () on kuninkaallinen linna Tanskan Fredensborgissa, pohjoisessa Själlannissa. Se sijaitsee Esrumin järven rannalla. Linna toimii Tanskan kuningasperheen kevät- ja syysresidenssinä, ja se on kuninkaallisista linnoista kuningasperheen useimmin käyttämä. Linnassa järjestetään myös usein valtiovierailuja sekä muita kuninkaallisia tapahtumia.


title: Fredensborgin linna

text: Linnan rakennutti Tanskan kuningas Fredrik IV ranskalaissävytteiseen barokkityyliin 1700-luvun ensimmäisellä puoliskolla. Myöhemmin linnaan on tehty useita uudistustöitä. Linnan puutarhat kuuluvat puolestaan Tanskan suurimpiin historiallisiin puutarhoihin. Puutarhojen nähtävyyksiin lukeutuu muun muassa Nordmandsdalen, jossa on esillä noin 70 veistosta norjalaisista ja färsaarelaisista maanviljelijöistä ja kalastajista.


title: Luettelo Oikeuden Puolustajien tunnetuimmista vihollisista

text: Tämä on luettelo supersankariryhmä Oikeuden Puolustajien tunnetuimmista vihollisista.


title: Pratibha Patil

text: Pratibha Devisingh Patil (marathiksi: प्रतिभा देवीसिंह पाटिल) (s. 19. joulukuuta 1934 Nadgaon, Maharashtra) on intialainen poliitikko ja maan 12. presidentti. Hän seurasi virassa edeltäjäänsä A. P. J. Abdul Kalamia Intian ensimmäisenä naispuolisena presidenttinä heinäkuussa 2007.


title: Pratibha Patil

text: Patil kuuluu kongressipuolueeseen ja oli valtaapitävän United Progressive Alliance -puoluekoalition ja Intian vasemmiston ehdokas vuoden 2007 presidentinvaaleissa.


title: Pratibha Patil

text: Patil toimi Rajasthanin kahdeksantenatoista kuvernöörinä 8. marraskuuta 2004 – 23. kesäkuuta 2007 ja oli osavaltion ensimmäinen naiskuvernööri. Hän toimi parlamentin alaneuvostossa ja osavaltioneuvostossa vuodet 1985–1996, sekä ministerinä useaan otteeseen.


title: Pratibha Patil

text: Siviiliammatiltaan Patil on sosiaalityöntekijä. Hän valmistui oikeustieteen kandidaatiksi (LL.B.) Mumbain valtion lakikoulusta (Law College) sekä taiteen maisteriksi Mooljee Jaitha College in Jalgaonista (M.J. College).


title: Pratibha Patil

text: Patil on ollut naimisissa opettaja Devisingh Ransingh Shekhawatin kanssa 7. heinäkuuta 1965 lähtien. Heillä on poika ja tytär.


title: Pratibha Patil

text: Presidentin asemaa pidetään Intiassa lähinnä seremoniallisena. Vaalikampanjoinnin kerrotaan olleen analyytikkojen mukaan likaisinta sitten Intian itsenäistymisen, sillä Patilia syytettiin vaalien alla muun muassa veljensä suojelemisesta murhatutkimusten yhteydessä, sekä lukuisista talousepäselvyyksistä.


title: Pratibha Patil

text: Myös uudelleen esille nostettu, Patilin vuonna 1975 toimiessaan Maharashtran terveysministerinä antama lausunto perinnöllisiä sairauksia sairastavien pakkosteriloinnista herätti huomiota.


title: Jarmo Övermark

text: Jarmo Erkki Övermark (26. toukokuuta 1955 Lappajärvi) on suomalainen painija, joka ylsi 1980-luvulla kahdesti arvokisamitaleille kreikkalais-roomalaisessa painissa.


title: Jarmo Övermark

text: Lappajärveläisen Övermarkin veljessarjan menestynein painija on Jarmo. Hän oli mukana kolmissa olympiakisoissa ja on Keijo Mannin ohella viimeinen suomalainen painija, joka on edustanut Suomea olympialaisissa sekä kreikkalais-roomalaisessa että vapaapainissa. Övermarkin parhaaksi olympiasaavutukseksi jäi Los Angelesin 1984 kisojen viides sija. MM-pronssia hän sai Kiovassa 1983 ja EM-pronssia Jönköpingissä 1984. Hän on voittanut myös veteraanien maailmanmestaruuden.


title: Jarmo Övermark

text: Suomen mestaruuden Jarmo Övermark voitti 16 kertaa ja sijoittui toiseksi seitsemän kertaa. Myös hänen veljensä Kari, Hannu ja Matti ovat Suomen mestareita ja heistä kaksoisveli Kari myös olympiaedustaja. Veljekset edustivat Lappajärven Veikkoja.


title: Raimo Hirvonen (painija)

text: Raimo Hirvonen (17. tammikuuta 1950 Helsinki) on suomalainen kreikkalais-roomalaisen tyylin painija.


title: Raimo Hirvonen (painija)

text: ”Raikka” Hirvonen oli lähellä olympiamitalia Münchenin olympiakisoissa 1972. Hänen oli kuitenkin tyytyminen neljänteen sijaan. MM-kisoissa hän sijoittui viidenneksi Edmontonissa 1970 ja EM-kisoissa neljänneksi Helsingissä 1973. Modenan EM-kisoissa 1969 Hirvonen selätti kolmannessa ottelussaan tanskalaisvastustajansa, mutta tuomarit epäilivät sopupeliä ja diskasivat molemmat.


title: Raimo Hirvonen (painija)

text: Suomen mestariksi Viipurin Voimailijoita ja Helsingin Paini-Miehiä edustanut Hirvonen paini viidesti.


title: Albi

text: Albi on ranskalainen kaupunkikunta, joka sijaitsee Tarnin departementissa ja Midi-Pyrénées’n alueella. Kaupunki on departementin hallintokaupunki, ja sen halki virtaa Tarnjoki. Kaupungissa itsessään on lähes 50 000 asukasta, mutta se muodostaa esikaupunkeineen ja ympäryskuntineen noin 88 000 asukkaan agglomeraation, johon kuuluu yhteensä 17 kuntaa.


title: Albi

text: Albi on nimetty Ranskassa ""punaiseksi kaupungiksi"", sillä kaupungin vanhan katedraalin ja keskiaikaisen keskustan rakennustiilien väri on juuri punainen. Punaisten rakennustensa lisäksi Albi on tunnettu keskiaikaisesta arkkitehtuurista ja eritoten lempeästä ilmastostaan ja elämänmenostaan.


title: Albi

text: Vuotuinen keskilämpötila on kaupungissa 14,9 °C (vuodelta 2003). Samana vuonna on mitattu kaupungin vuotuinen auringonpaiste 2 480 tunnin mittaiseksi. Vuotuisten sadepäivien määrä oli 97 vuonna 2003. Äärimmäisiksi lämpötiloiksi kaupungissa on mitattu −20,4 °C 16. tammikuuta 1985 ja +40,8 °C 12. elokuuta 2003.


title: Albi

text: Tarnin prefektuuri Albi sijaitsee Tarnjoen rannalla ja lähellä Gaillacin suuria ja merkittäviä viinitarhoja sekä lähellä cordais’n tasankoa ja Grésignen metsää. Kaupungista on 80 kilometriä Toulousen kaupunkiin, kolmen tunnin matka Pyreneille ja 2 tuntia Välimerelle.


title: Albi

text: Albi-nimen alkuperä jää vain eräiden hypoteesien varaan. Kaupungin nimi saattaa tulla "Alp"-etuliitteestä, joka merkitsi äkkijyrkkää paikkaa, tai sanasta "Albius", eräästä Albissa asuneesta roomalaisajan ylimyksestä, tai vielä väristä "alba" (), jos kaupunkia ympäröivät kalkkikivivuoret olisivat olleet nimen alkuperä. Lisäksi on huomattava, että aiemmin nimi on kirjoitettu muotoon "Alby".


title: Albi

text: Vuoden 1000 tienoilla Albista tuli Ambialet’n herrasuvun Trencavelien läänitysmaata. Kaupunki kuitenkin oli piispan läänityksiä, mutta koska piispana oli aina Trencavelin suvun jäsen oli aina piispana, niin suku piti aluetta heille kuuluvana omaisuutena .


title: Albi

text: Tultaessa 1100- ja 1200-luvuilla Albista tuli keskeinen kaupunki kataarien uskonnolliselle liikkeelle. Usein näitä uskonnollisen liikkeen jäseniä kutsutaan nimellä "albineois", joka tarkoittaa Albissa puolustettua oppisuuntaa. Katolinen kirkko kuitenkin julisti kataarit kerettiläisiksi ja heidät nujerrettiin julmalla ristiretkellä . Albi kaupunkina kuitenkin siirtyi ilman suurempia ongelmia katoliseen leiriin. Tältä ajalta on myös peräisin piispan linnoitettu palatsi, joka nykyisin toimii Toulouse-Lautrec-museona. Myös Euroopan korkein tiilistä rakennettu Pyhän Cecilian katedraali oli omiaan ankkuroimaan kaupungin virallisen kirkon tunnustuksen yhteyteen.


title: Albi

text: Pärttylinyön verilöylyn tapahtumat 24. elokuuta 1572 saapuivat viiveellä Albiin ja siellä ne tapahtuivat 5. lokakuuta ja samalla saatettiin kostaa vanhoja erimielisyyksiä.


title: Albi

text: Ranskan ensimmäinen kokeilu hiilen käytöstä teollisuuden energialähteenä tehtiin Albissa ja kokeilijana oli Solagesin markiisi. Hän sai myös luvan rakentaa hevosvetoisen raitiotien Albiin. Samaan aikaan syntyi Medeleinen esikaupunki.


title: Albi

text: Ranskan vallankumouksen aikana Albi menetti hetkeksi roolinsa alueen kehityksen veturina Castresille. Kuitenkin tasavaltalaiset totesivat Castresin liian epävarmaksi kaupungiksi ja niin he pakenivat kaupungista ja muuttivat Albiin. Näin Albista tuli 1797 uuden departementin keskus lyhyen Castresin vallassaolon jälkeen.


title: Albi

text:
Toisen maailmansodan aikana saivat tuta Vichyn hallituksen toiminnan, sillä kaupunkiin perustettiin Ranskassa oleville ulkomaalaisille tarkoitettu keskitysleiri. Juuri ennen Ranskan vapautumista natsimiehityksestä yksi saksalainen kolonna yritti päästä Madeleinen esikaupungistä Tarnjoen sillan ylitse. Kuitenkin ranskalaisen vastarintaliike, sekä paikalliset että ulkomaalaiset ja eritoten monet puolalaiset ja espanjalaiset, ryhtyivät lujaan taisteluun joen uudella sillalla, kunnes he luovuttivat sen. Nykyisin tämän tapahtuman muistoksi on pystytetty taistelussa kuolleiden muistomerkki.
Hiilenkäytön valtakaudelta on vielä joitain jälkiä nähtävissä kaupungin taloudellisessa rakenteessa. Tällaisia "jäänteitä" ovat VOA eli lasitehdas ja Ranskan sähköyhtiön La Pélissier -hiilivoimala.


title: Albi

text: Merkittäviä työnantajia kaupungissa ovat Pierre Fabren farmaseuttiset laitokset ja Airbus-teollisuuden alihankintatyöt.


title: Boris Balkov

text: Boris Balkov ("Volkov") on kuvitteellinen hahmo Beybladen anime- ja mangasarjassa.


title: Boris Balkov

text: Boris on rikollinen, jonka tavoitteena on auttaa Voltairia valloittamaan maailma. Hän valmentaa Demolition Boys -joukkuetta ja harjoittaa heitä Balkovin luostarissa sekä samalla suorittaa salaisia kokeita luostarin alakerrassa. Boris on julma kaikkia kohtaan paitsi niitä jotka ovat hänen mielestään vahvoja. Borisin positiivinen puoli on optimistisuus, sillä vaikka hänen aikaisemmat kokeensa olivat epäonnistuneet, Boris jaksoi edelleen uskoa siihen, että ne vielä tuottavat tulosta.


title: Boris Balkov

text: Mangassa Boris johti ja valmensi omaa joukkuettaan, johon kuului hänen suosikki bleidaajansa Talan lisäksi Spencer, Bryan ja Ian. Hän yritti joukkueensa avulla voittaa Tysonin ja napata hänen petosirunsa pomolleen tohtori Zagartille. Huolimatta siitä, että hän epäonnistui tehtävässään, mutta jatkoi edelleen Zagardin alaisena. Uudemman kerran Boris sai tehtäväkseen hommata uuden joukkueen uutta tehtävää varten.


title: Boris Balkov

text: Valmentajana hän on erittäin ankara ja vaatii pelaajiltaan täydellisyyttä, kuten Tala sai kuulla, siitä huolimatta vaikka voittikin Tysonin, koska hänen hyrrässään oli lohkeamia.


title: Nuclear Nightclub

text: Nuclear Nightclub on suomalaisen Wigwam-yhtyeen viides studioalbumi, joka julkaistiin vuonna 1975. Levy saavutti suuren suosion Suomessa, jossa se nousi albumilistan ykköseksi yhdeksän viikon ajaksi. Vuonna 1976 albumia oli myyty jo kultalevyn (25 000 kpl) verran. Levy julkaistiin myös ainakin Ruotsissa, Saksan liittotasavallassa, Jugoslaviassa, Hollannissa, Espanjassa, Ranskassa, Japanissa ja Virgin-levymerkillä Isossa-Britanniassa, missä levy myi noin 10 000 kappaleen verran. Levyltä julkaistu single ""Freddie Are You Ready" / "Kite"" nousi Suomessa kymmenen myydyimmän joukkoon.


title: Nuclear Nightclub

text: "Nuclear Nightclub" on Wigwamin uuden, niin sanotun ”deep pop” -kauden kokoonpanon (Groundstroem–Pembroke–Rechardt–Österberg) ensimmäinen studiolevy. Tyyliltään se on huomattavasti yksinkertaisempi kuin esimerkiksi edellinen studioalbumi "Being" (1974).


title: Nuclear Nightclub

text:
Yhtye valmistautui levytykseen huolellisesti harjoittelemalla useita viikkoja tuottaja Paavo Maijasen ollessa mukana. Useista kappaleista tehtiin demonauha Lahdessa olleessa Microvox-studiossa. Tämä oli Suomessa uraauurtavaa tuohon aikaan.
Varsinaisiin äänityksiin Tukholman Marcus Music -studiolla oli varattu 18 päivää. "Freddie Are You Ready" -kappaleen demonauhoituksesta on julkaistu katkelma "Loveradio 4" -kokoelmalevyllä.


title: Nuclear Nightclub

text: Soundi-lehden kriitikoiden äänestyksessä levy sijoittui kaikkien aikojen toiseksi parhaaksi suomalaiseksi levyksi.A-puoli


title: Nuclear Nightclub

text: B-puoli


title: Nuclear Nightclub

text: Vuoden 1996 uusintapainoksen bonuskappaleet:Vuoden 2000 uusintapainoksen bonuskappaleet:


title: Alan Guth

text: Alan Harvey Guth (s. 27. helmikuuta 1947) on amerikkalainen fyysikko ja kosmologi. Guth on tutkinut alkeishiukkasten teoriaa ja sitä, kuinka se soveltuu varhaisen kaikkeuden kuvaamiseen. Nuorempana hiukkasfyysikkona Guth kehitti Stanfordin yliopistossa kosmisen inflaation teoriaa käytyään Robert Dicken alkuräjähdysteoria-luennoilla. 1981 Guth esitti kosmisen inflaation teorian, jonka mukaan hyvin varhainen kaikkeus laajeni hetken eksponentiaalisesti tyhjiön energian tiheyden negatiivisen paineen seurauksena. WMAP:in tulokset vuodelta 2006 tukivat teoriaa.


title: Alan Guth

text: Maailmankaikkeuden synty pystyttiin selittämään tyydyttävästi alkuräjähdysteorian avulla. Teoriassa tiedettiin kuitenkin olevan muutamia heikkouksia. Guth löysi yhteen ongelmaan ratkaisun, inflaation, jonka mukaan maailmankaikkeus laajeni erittäin lyhyessä ajassa. Inflaation jälkeen maailmankaikkeuden koko oli yli 10-kertaa suurempi kuin ennen inflaatiota. Maailmankaikkeus laajeni nopeammin kuin valonnopeus.


title: Alan Guth

text: Guth oivalsi, että universumi voi olla tilassa, jossa siihen on varastoitunut paljon energiaa. Tyhjiöön voi siis varastoitua energiaa. Tällainen tilanne esiintyy suurissa yhtenäisteorioissa, joiden teoreettinen tutkimus oli kiihkeimmillään 1970-luvun lopulla. Yhtenäisteorioihin liittyy suuri symmetria, joka universumin lämpötilan laskiessa rikkoutuu kun epäsymmetrinen tila tulee energeettisesti edullisimmaksi.


title: Alan Guth

text: Guth huomasi, että symmetriseen tilaan sidottu piilevä energia voi tietyissä olosuhteissa tulla säteilyenergiaa paljon suuremmaksi niin, että se määrää koko maailmankaikkeuden kehityksen. Koska kyseessä on vakioinen tyhjiöenergia, se toimii samaan tapaan kuin Einsteinin yhtälöihinsä lisäämä kosmologinen vakio. Willem de Sitter oli jo aiemmin osoittanut, että maailmankaikkeus voisi laajentua eksponentiaalisen nopeasti. Guth kutsui vaihetta kosmiseksi inflaatioksi.


title: Svalbardposten

text: Svalbardposten on norjalainen viikkolehti. Sitä julkaistaan Longyearbyenissä, Huippuvuorilla ja painetaan manner-Norjan Tromssassa. Lehden ensimmäinen numero ilmestyi vuoden 1948 marraskuussa. Ilmestymispäivänä toimii perjantai ja lehti ilmestyy A4-koossa. Vuonna 1997 lehdelle avattiin omat internetsivut.


title: Hannu Kottonen

text: Hannu Kottonen (s. 13. kesäkuuta 1957) on entinen suomalainen suunnistaja, joka oli vuosina 1979 ja 1981 tuomassa Suomelle MM-mitalia suunnistusviestissä. Hän on ammatiltaan yritysjohtaja.


title: Hannu Kottonen

text: Liedon Parmaa edustanut Kottonen valittiin MM-edustajaksi Tampereen kisoihin 1979. Hän sijoittui henkilökohtaisella matkalla 13:nneksi ja pääsi viestiin toiselle osuudelle. Ruotsi oli viestissä ylivoimainen, mutta Seppo Keskinarkaus, Kottonen, Risto Nuuros ja Ari Anjala saivat hopeaa 15,25 minuuttia voittajan takana. Thunin MM-kisoissa 1981 Kottonen osallistui vain viestiin ja suunnisti siinä ankkuriosuuden. Suomen joukkue sai pronssimitalin. Zalaegerszegin MM-kisoissa 1983 Kottonen ei enää ollut kilpailijana mukana, mutta hänen vaimonsa Annariitta Kottonen sai pronssia.


title: Hannu Kottonen

text: Kottosen uran huippuhetkiä oli vuoden 1982 Tiomila-viesti, jossa Liedon Parma voitti vasta toisena ei-ruotsalaisena joukkueena. Ensimmäisestä suomalaisvoitosta oli tuolloin kulunut 28 vuotta. Hannu Kottonen suunnisti ankkuriosuuden ja saapui maaliin 20 sekuntia ennen Ruotsin Almby IK:n suunnistajaa.


title: Hannu Kottonen

text: Suomenmestariksi Hannu Kottonen ylsi vuonna 1982. Hänen sisarensa Soile Kottonen voitti suomenmestaruuden melonnassa, ja isä Oiva Kottonen kilpaili myös suunnistajana ja melojana.


title: Hannu Kottonen

text: Kottonen on opiskellut Turun kauppakorkeakoulussa ja toimi HKScan Oyj:n toimitusjohtajana 2012–2016. Sitä ennen hän on toiminut muun muassa Metsä Tissuen toimitusjohtajana 2006–2011 ja Huhtamäki-konsernin talousjohtajana.


title: Matti Mäkinen (suunnistaja)

text: Matti Reino Mäkinen (s. 18. tammikuuta 1947 Paimio) on entinen suomalainen suunnistaja.


title: Matti Mäkinen (suunnistaja)

text: Halikon Hakoniskoja, Angelniemen Ankkuria ja Viipurin Urheilijoita edustanut Mäkinen oli mukana suunnistuksen MM-kisoissa kahdesti. Friedrichrodassa 1970 ei menestystä tullut, mutta Aviemoressa 1976 Mäkinen pääsi viestikilpailuun kolmannelle osuudelle ja tuloksena oli pronssi. Vuoden 1969 PM-kisoissa Kemiössä ja Paraisilla Mäkinen vei Suomen kolmosjoukkueen suunnistajana Tuomo Peltolan, Markku Salmisen ja Raimo Nissin kanssa voiton.


title: Matti Mäkinen (suunnistaja)

text: Suunnistus oli Mäkisen koko lapsuudenperheen harrastus, sillä myös veljet Mikko, Mauri, Markku ja Mauno sekä sisar Maija suunnistivat.


title: Opiate

text: Opiate on yhdysvaltalaisen Tool-yhtyeen ensimmäinen EP, joka julkaistiin 1992.


title: Parry O’Brien

text: William Patrick ”Parry” O’Brien (28. tammikuuta 1932 Santa Monica, Kalifornia – 21. huhtikuuta 2007) oli yhdysvaltalainen kuulantyöntäjä ja olympiavoittaja.


title: Parry O’Brien

text: O’Brien osallistui neljästi olympialaisiin. Hän voitti kultaa Helsingissä 1952 tuloksella 17,41 ja Melbournessa 1956. Roomassa 1960 hän sai olympiahopeaa ja Tokiossa 1964 hän sijoittui neljänneksi. Kuulantyöntöura toi hänelle paikan Yhdysvaltain olympiaurheilijoiden Hall of Famessa.


title: Parry O’Brien

text: O’Brien tunnetaan myös siitä, että hän kehitti nykyisinkin vielä käytössä olevan pakitustyylin. Uudella tyylillään hän paransi 1950-luvulla maailmanennätystä useita kertoja ja ylitti sekä 18:n että 19 metrin rajan ensimmäisenä kuulantyöntäjänä.


title: Arno Tuurna

text: Otto Arno Tuurna (vuoteen 1935 Thuneberg; 12. elokuuta 1894 Lohja – 10. toukokuuta 1976 Helsinki) oli suomalaisen Viipurin ensimmäinen ja ainut kaupunginjohtaja vuosina 1928–1948 (käytännössä vuoteen 1944) sekä Kansallisen Kokoomuksen kansanedustaja vuosina 1939–1958. Tuurna oli mukana myös Helsingin kaupunginvaltuustossa ja Helsingin kaupunginhallituksessa. Eduskunnassa Tuurna toimi pitkään laki- ja talousvaliokunnan puheenjohtajana sekä puolustusasiavaliokunnan puheenjohtaja. Lisäksi Tuurna oli ensimmäinen henkilö Suomessa, jolle myönnettiin kaupunginjohtajan arvonimi.


title: Arno Tuurna

text: Thunebergin vanhemmat olivat isä, kamreeri Karl Frithiof Thuneberg ja äiti Ingeborg Maria Söderman. Kirjoitettuaan ylioppilaaksi 1912 Thuneberg työskenteli virkailijana vuosina 1913–1916 Suomen pankin pääkonttorissa, Helsingissä. Näihin aikoihin Thuneberg toimi myös aktivistina ja jääkäriliikkeen jääkärivärvärinä. 1918 Thuneberg otti osaa sisällissotaan laillisen hallituksen joukkojen puolella. Sodan jälkeen hän jäi armeijan palvelukseen ja kävi 1922 kadettikoulun. Samoihin aikoihin Thuneberg vankkana Karjalan asialle omistautuneena heimoaatteen miehenä oli yhteistyössä eri heimoaktivistien kanssa ja otti osaa heimokansojen puolia pitäviin järjestöihin. Esimerkiksi Thuneberg oli mukana vuonna 1917 perustetun yleisporvarillista rintamaa tavoitelleen Karjalan kansalaisliiton yhteydessä toimineessa Itä-Karjalan komiteassa, joka teki arvokasta sivistys- ja avustustyötä karjalaispakolaisten keskuudessa. Myöhemmin Thuneberg, sittemmin Tuurna, oli mukana muissakin heimoaatteellisissa yhdistysten, kuten Inkeriläisen sivistyssäätiön, Karjalaisen kulttuurin edistämissäätiön, Karjalan kulttuurirahaston isännistön ja hallituksen, Karjalan liiton hallituksen, toiminnassa. Lisäksi Tuurna kirjoitteli aktiivisesti "Karjala"-lehteen ja olikin sittemmin 38 vuotta mukana lehtiyhtiön hallituksessa ja 15 vuotta näistä vuosista sen puheenjohtajana.


title: Arno Tuurna

text: Thuneberg erosi puolustuslaitoksen palveluksesta 1924 ylennettyään luutnantista kapteeniksi. Ylemmän oikeustutkinnon Thuneberg suoritti 1925 ja varatuomarin arvon hän sai 1928. Upseerivuotensa 1918–1924 Tuurna palveli Karjalan kaartin rykmentissä. Myöhemmin Tuurna olikin yksi Karjalan Prikaatin Kilta ry:n kunniapuheenjohtajista. Lisäksi armeijan aikana ja sen jälkeen Tuurna oli suojeluskunta-aktiivi. Sittemmin 1942 hänet ylennettiin vielä majuriksi.


title: Arno Tuurna

text: Thuneberg oli alun perin tullut Viipuriin upseerikouluun, mutta palannut sieltä Helsinkiin lakitieteen opintojen takia. Varatuomari Thuneberg palasi liikemiehenä Viipuriin ja työskenteli appensa kauppaneuvos Juho Hallenbergin yhtiön T:mi J. Hallenbergin apulaisjohtajana 1925–1926 ja toimitusjohtajana 1926–1930. Pian hän kuitenkin lähti mukaan kunnallispolitiikkaan ja valittiin 1929 Viipurin ensimmäiseksi kaupunginjohtajaksi, jonka tehtävissä hän aloitti 1930. Thuneberg ei kuitenkaan lopettanut työskentelyään liike-elämässä, vaan toimi T:mi J. Hallenbergin johtokunnan puheenjohtaja vuodet 1939–1944. Thunebergin urakehitys oli siis erittäin nopeaa.


title: Arno Tuurna

text: Thuneberg menestyi pidettynä Viipurin kaupunginjohtajana ja nousi eräänlaiseksi karjalaisten, erityisesti viipurilaisten, keulakuvaksi, varsinkin sotien aikana ja niiden jälkeen, jolloin Tuurnasta tuli tavallaan siirtokarjalaisten syvästi rakastama ja kunnioittama "heimopäällikkö". Nimien suomalaistamisvuonna 1935 Arno Otto Thuneberg suomensi sukunimensä Tuurnaksi. Samana vuonna Tuurnasta tuli Suomen kaupunkiliiton hallituksen jäsen. Tuurnalla oli oma merkityksensä Viipurin taloudellisen nousun ja valtakunnallisen merkityksen kasvamisessa. Viipurissa hän asui osoitteessa Kalevankatu 4, as. 26 ja omisti myös kesäasunnon Saarenmäellä.


title: Arno Tuurna

text: Vuonna 1920 Arno Thuneberg oli mennyt naimisiin Sirkku Saara Inkeri Hallenbergin kanssa naimisiin. Hallenbergit olivat varakas karjalainen kauppiassuku, joka omisti muun muassa Engelin suunnitteleman Saarelan hovin, Kärstilänjärven rannalla, Karjalassa. Viipurin maalaiskunnassa 12. elokuuta 1901 syntyneen Sirkku Hallenbergin isä oli Saarelan kartanon 1898 hankkinut kauppaneuvos Juho Hallenberg ja äiti alun perin varakkaan karjalaisen talonpojan tytär Anna Hallenberg o.s. Räikkönen. Pariskunta sai kaksi lasta, Hannu ja Maija Tuurnan, josta myöhemmin avioliiton kautta tuli Takkula.


title: Arno Tuurna

text: Vuoden 1937 presidentinvaalissa Kansallisen Kokoomuspuolueen Tuurna toimi presidentin valitsijamiehenä. Kaksi vuotta myöhemmin heinäkuun 1939 eduskuntavaaleissa Tuurna valittiin Kansallisen Kokoomuspuolueen kansanedustajaksi Viipurin läänin läntisestä vaalipiiristä. 30. marraskuuta 1939 syttyi kuitenkin talvisota ja puna-armeija eteni aivan Viipurin keskustan tuntumaan. Tähän aikaan kaupunginjohtaja Tuurna istui Kauhajoelle evakkoon lähteneessä Kauhajoen eduskunnassa. Vaikka Viipuria venäläiset eivät koskaan saaneet haltuunsa, jouduttiin se rauhassa Neuvostoliitolle luovuttamaan. Tuurnasta tuli tällöin kaupungiton kaupunginjohtaja. 1940 Tuurnasta tuli Viipurin hoitokunnan puheenjohtaja ja hän alkoi välirauhan aikana vastata siirtokarjalaisten ja Viipurista poistumaan joutuneiden viipurilaisten asioista. Hoitokunnan tehtävissä Tuurna toimi aina vuoteen 1948. Lisäksi hän toimi Kulkulaitosten ja yleisten töiden ministeriön Viipurin piirin neuvottelukunnan ja jälleenrakennustoimikunnan, Siirtoväen huollon keskuksen puheenjohtajana sekä Karjalan asiain neuvottelukunnan jäsenenä. Välirauhan aikana vuoden 1940 presidentinvaalissa Tuurna toimi jälleen Kansallisen Kokoomuspuolueen presidentin valitsijamiehenä, samoin kolme vuotta myöhemmin vuonna 1943.


title: Arno Tuurna

text: 1941 suomalaiset valtasivat Viipurin takaisin. Kaupunginjohtaja Tuurna sai kaupunkinsa takaisin ja hänet nimitettiin samalla Viipurin sotilashallintopiirin päälliköksi, jona hän toimi 1941–1943. Vuoden 1943 jälkeen Viipurissa oli jälleen kunnon viipurilainen asutus ja Tuurna johti kaupungin jälleenrakennusta. Venäläiset kuitenkin valtasivat kesäkuussa 1944 Viipurin ja Tuurna ja muut viipurilaiset menettivät jälleen kotikaupunkinsa. Rauhan tultua Tuurnasta tuli sisäasiainministeriön määräämä selvitysmies, jona hän toimi vuosina 1944–1950. Erityisesti jatkosodan jälkeen Tuurna kohosi siirtokarjalaisten keulakuvaksi ja johtajaksi. 1945 Tuurnan muutettua Helsinkiin hän sai paikan kaupunginvaltuustosta ja myöhemmin myös kaupunginhallituksesta. Muodollisesti Tuurna lakkasi olemasta Viipurin kaupunginjohtaja vasta 1948, jolloin hänelle annettiin ansioistaan Suomen ensimmäisenä henkilönä kaupunginjohtajan arvonimi.


title: Arno Tuurna

text: Vuosina 1945–1957 Tuurna toimi laki- ja talousvaliokunnan puheenjohtajana. Lisäksi hän oli mukana sotasyyllisyysoikeuden jäsenenä. Tuurna oli yksi niistä neljästä sotasyyllisyysoikeuden jäsenestä, jotka vaativat kaikkien syytettyjen vapauttamista syytteistä. Tuurnan maine ja voima kasvoi sodan jälkeen Kansallisessa Kokoomuksessa. Tuurna kuului lähinnä Tuure Junnilan kanssa isänmaalliseen ja perinteiseen kommunisminvastaiseen siipeen, joka ei katsonut hyvällä uutta Neuvostoliiton miellyttämiseen tähtäävää sisä- ja ulkopolitiikkaa. Tuurna toimi myös Kokoomuksen puoluevaltuuskunnan ja puoluehallituksen jäsenenä sekä rahastonhoitajana.


title: Arno Tuurna

text: 1953 Uudenmaan Kokoomuksen toiminnanjohtaja Eero Saurama houkutteli "vanhan polven luottomiehen" ja yhden puolueen kokeneimmista poliitikoista, Arno Tuurnan, puolueen puheenjohtajavaaleihin kolmanneksi ehdokkaaksi. Vastakkain olivat perinteisen Kokoomuksen 40-vuotias konservatiivi Junnila ja poliittisesti suhteellisen kokematon "nuori" 50-vuotias Jussi Saukkonen. 60-vuotiaan Tuurnan oli tarkoitus syödä ääniä pois Junnilan kannattajilta, mutta ilmeisesti Tuurna ei ollut tästä tietoinen ja hänelle oli luvattu jotakin. Lopulta Kansallisen Kokoomuksen puolueen puheenjohtajan vaaleissa Saukkonen sai 185 ääntä, Junnila 142 ääntä ja Tuurna 45 ääntä. Tästä huolimatta Tuurna oli yksi merkittävimpiä Kokoomuksen mielipidevaikuttajia 1950-luvulla. Kokoomuksessa Tuurnaa suunniteltiin myös presidenttiehdokkaaksi ja hän sijoittui puolueen teettämässä mielipidekyselyssä 1954 yhdeksänneksi. Vuosina 1950 ja 1956 Tuurna oli itse jälleen Kansallisen Kokoomuksen presidentinvalitsijamiehenä.


title: Arno Tuurna

text: Sodan jälkeen Viipurin läänin vaalipiirien kadottua kartalta Tuurna oli valittu kansanedustajaksi vuosiksi 1945–1947 Kymen läänin läntisestä vaalipiiristä ja vuosiksi 1948–1950 Kymen läänin vaalipiiristä. Vuosiksi 1951–1953 Tuurna valittiin Uudenmaan läänin vaalipiiristä ja viimeiseksi kaudekseen vuosiksi 1954–1957 Hämeen läänin eteläisestä vaalipiiristä.


title: Arno Tuurna

text: Vaikka vuoden 1958 jälkeen Tuurna ei enää toiminut kansanedustajana, jatkoi hän työtään aktiivisesti eri yhteiskunnan aloilla. Erityisen suuri vaikutus Tuurnalla oli Helsingin kaupungin sivistys- ja sosiaalitoimessa. Tuurna oli myös aktiivisesti mukana maakunnallisessa työssä, erityisesti alueen siirtokarjalaisten parissa. Esimerkiksi Tuurna toimi Uudenmaan karjalaisseurojen piirin puheenjohtajana. Lisäksi Tuurna oli taiteenharrastaja, teki kappaleisiin muun muassa sanoituksia ja kirjoitti runoja.


title: Arno Tuurna

text: Arno Tuurna kuoli 81-vuotiaana 10. toukokuuta 1976 Helsingissä. Leski Sirkku Tuurna o.s. Hallenberg kuoli 93-vuotiaana 29. marraskuuta 1994 Helsingissä.


title: Arno Tuurna

text:
Nimellä "Arno Thuneberg":
Nimellä "Aarno Tuurna":


title: Kimmo Rauhamäki

text: Kimmo Rauhamäki (s. 31. maaliskuuta 1951 Längelmäki) on suomalainen suunnistaja.


title: Kimmo Rauhamäki

text: Jämsänkosken Retki-Veikkoja, Ikaalisten Nouseva-Voimaa, Tampereen Yritystä ja Vaajakosken Terää edustanut Rauhamäki osallistui suunnistuksen MM-kisoihin Aviemoressa 1976. Hän oli viestijoukkueen ankkurina tuomassa Suomelle pronssia. Rauhamäen suoritusta tuossa kisassa haittasi se, että hänen kompassistaan valuivat nesteet ulos kesken matkan.


title: Sälskärin majakka

text:
Sälskär on majakka Ahvenanmaan pohjoisosassa Hammarlandin kunnan alueella. Axel Hampus Dalströmin suunnittelema majakka on rakennettu Sälskärin saarelle vuonna 1868. Vuonna 1949 Sälskärin majakka automatisoitiin. Sälskärissä oli kerrallaan 2 majakanvartijaa sekä majakkamestari, joka ei pääasiassa osallistunut majakanvartijan töihin, mutta valvoi sitä. Majakanvartioilla oli oma yhteinen talo ja majakkamestari asui omassa isommassa talossaan. Rakennukset purettiin automatisoinnin jälkeen. Saarella on nykyisinkin tosin 2 rakennusta, joiden väitetään olevan peräisin 1700-luvulta.
Majakkamestareina toimivat:Majakkasaarelle järjestetään kesäisin retkiä, joilla kerrotaan Sälskärin majakan historiasta. Lisäksi Sälskärin vieressä on saari, Norra Sälskär, jossa pesii nykyisin ruokkeja. Majakanvartija Conrad Hägerin poika, Bengt Häger, opastaa retkiä ja on julkaissut vuonna 2004 majakan historiasta kertovan kirjan. Saari on nykyisin hieman metsittynyt ja sen keskellä on lampi. Rakennuksista on jäljellä kiviperustukset, sillä vain laudat purettiin. Myöskään saaren entinen satama ei ole enää jäljellä, mutta alempana kallioilla on liuska, johon laiva kiinnittyy. Majakkaa ovat myös tukeneet vaijerit, koska syysmyrsky vaurioitti majakkaa 1897.


title: Nukutusaineallergia

text: Nukutusaineallergia on yliherkkyyttä nukutusaineille.


title: Nukutusaineallergia

text: Vakavimmillaan nukutusaineallergia voi johtaa rytmihäiriöihin. Sitä kautta potilaan sydän joudutaan pysäyttämään ja käynnistämään uudelleen. Tämä tapahtuu yleensä ihmisille, joilla on ennestään esimerkiksi vaara joutua anafylaktiseen šokkiin. Yleisesti lääkärit pyrkivät nukutusaineallergian todettuaan leikkaamaan potilaan paikallispuudutusta vahvemmassa puudutuksessa, joka idealtaan on kuitenkin sama. Potilas on tällöin hereillä koko ajan ja estetään "kaulurin" avulla näkemästä leikkauskohtaa, jolloin vältetään mahdollinen šokki.


title: Nukutusaineallergia

text: Omana aikakautenaan, oli niin kutsuttu eetterinukutus varsin yleistä Suomessa. Siihen ei vaadittu kovin korkeatasoista osaamista taikka koulutusta. Se oli käytännössä sotilaskenttäkelpoisuuteen soveltuva. Eetterin haittapuolia olivat herkkä syttyvyys eli räjähtämisherkkyys ja potilaan leikkauksen jälkeinen pahoinvointi sekä oksentelu. Siksi leikkaustilojen hyvä sähkömaadoitus oli merkittävällä sijalla.


title: Nukutusaineallergia

text: 1970-luvulla Suomessa siirryttiin eetterinukutuksesta paljolti, niin kutsuttuihin yhdistelmänukutuksiin. Niissä nukutusaineet annettiin leikattavalle potilaalle, sekä hengitysteitse että intravenoosisti. Erityisesti barbituraatit saattoivat aiheuttaa nukutuksiin liittyviä komplikaatioita, etenkin jos neula oli lävistänyt laskimosuonen huonosti taikka väärällä tavalla - tai jopa osunut valtimosuoneen laskimon sijasta. Barbituraatit saattoivat aiheuttaa esimerkiksi urtikariaa, taikka hengityselinten spastisuutta. Näihin liittyviä allergiatiloja voitiin hoitaa antihistamiiniaineilla ja lihasrelaksanteilla.


title: Nukutusaineallergia

text: Liian pieni annos anestesialääkettä voi johtaa potilaan hereilläoloon koko leikkauksen ajan, joten potilaan on erityisen tärkeää kertoa esimerkiksi mahdollinen särkylääkkeiden ja huumeiden väärinkäyttö, koska molemmat kasvattavat anestesia- ja särkylääkkeiden sietokykyä.


title: James Mason

text: James Neville Mason (15. toukokuuta 1909 Huddersfield, Englanti – 27. heinäkuuta 1984 Lausanne, Sveitsi) oli englantilainen näyttelijä, joka loi mittavan uran niin brittiläisissä kuin yhdysvaltalaisissakin elokuvissa.


title: James Mason

text: Mason aloitti näyttelemisen teatterin lavoilla Cambridgessä ja muutettuaan Lontooseen hän liittyi Old Vic -teatteriin. Hän siirtyi elokuviin 1930-luvun puolivälissä ja näytteli niissä aina kuolemaansa saakka – usein roistoja erilaisissa kauhu- ja jännityselokuvissa. Hänen tunnetuimpia elokuviaan ovat "Kuningatar Elisabet" (1937), "Rommel, erämaan kettu" (1951), "Julius Caesar" (1953), "Tähti on syntynyt" (1954), "Sukelluslaivalla maailman ympäri" (1954), "Vaarallinen romanssi" (1959), "Matka maan keskipisteeseen" (1959), "Lolita" (1962), "Rooman valtakunnan tuho" (1964), "Taivas saa odottaa" (1978), "Brasilian pojat" (1978), "Veren perintö" (1979) ja Agatha Christien kirjaan perustuva Hercule Poirot -filmatisointi "Rikos auringon alla" (1982). Hän oli urallaan kolmesti ehdolla Oscarin saajaksi, muttei saanut palkintoa kertaakaan. Hän sai kuitenkin Golden Globen roolistaan elokuvassa "Tähti on syntynyt". Hän on saanut myös urastaan tähden Hollywood Walk of Famelle.


title: James Mason

text: Mason oli kahdesti naimisissa, ensin avioeroon päättyneessä liitossa Pamela Masonin kanssa vuodet 1941–1964 ja sitten vuodesta 1971 kuolemaansa asti Clarissa Kaye-Masonin kanssa. Pamela Masonin kanssa hänellä oli kaksi lasta. Mason kuoli sydänkohtaukseen 75-vuotiaana.


title: Jorma Karvonen

text: Jorma Karvonen (s. 16. lokakuuta 1949 Lammi) on entinen suomalainen suunnistaja ja hiihtosuunnistuksen maailmanmestari.


title: Jorma Karvonen

text: Karvonen osallistui hiihtosuunnistuksen ensimmäisiin epävirallisiin MM-kisoihin Velingradissa 1972 ja sijoittui toiseksi parhaana suomalaisena neljänneksi. Seuraavana vuonna Sundsvallissa hän oli kuudes ja sijoittui joukkuekilpailussa hopealle. Hiihtosuunnistuksen ensimmäiset viralliset MM-kisat järjestettiin Hyvinkäällä 1975, ja Karvosesta tuli siellä kaksinkertainen mitalisti. Henkilökohtaisessa kisassa vain Olavi Svanberg oli Karvosta nopeampi, ja viestissä Pekka Pökälä, Heimo Taskinen, Karvonen ja Svanberg voittivat kultaa yli 25 minuutin erolla Ruotsiin. Vielä Velingradin MM-kisoissa 1977 Karvonen oli mukana saavuttaen henkilökohtaisen pronssin, mutta viesti päättyi Suomen osalta hylkäykseen.


title: Jorma Karvonen

text: Kesäsuunnistuksen MM-kisoihin Jorma Karvonen osallistui Kongsbergissa 1978. Henkilökohtaisella matkalla hän oli kolmanneksi parhaana suomalaisena yhdeksäs. Viestissä hän suunnisti kakkososuuden ja oli hankkimassa Suomelle pronssia.


title: Jorma Karvonen

text: Suomen mestaruuden tämä Lammin Säkiää ja Joutsenon Kullervoa edustanut mies voitti kerran kesällä ja kerran talvella.


title: Queen Rocks

text: Queen Rocks on brittiläisen Queen-yhtyeen vuonna 1997 julkaisema 18 kappaletta käsittävä kokoelma-albumi. Albumille on koottu 17 rock-tyylistä kappaleita koko yhtyeen uran ajalta, sekä yksi uusi balladikappale. Albumi palkittiin Britanniassa platinalevyllä 13. maaliskuuta 1998.


title: Queen Rocks

text: Albumin kappaleet koostuvat enimmäkseen Brian Mayn kappaleista joita 18 joukossa on jopa kymmenen, Roger Taylorin kappaleita on kaksi, sekä yksi Mercuryn sävellys, loput kappaleet ovat yhyeen yhteisiä sävellyksiä. May ilmoitti albumin lehdistötilaisuudessa kappalevalintojen johtuvan siitä että ryhmän muut jäsenet eivät juurikaan tehneet nimenomaisesti hard rock -kappaleita joka oli albumin teemana, vaan tuottivat enimmäkseen muuntyyppisiä sävelmiä.


title: Queen Rocks

text: Yhtä lukuun ottamatta kaikki kappaleet ovat alkuperäisiä albumisovituksia, eivät esimerkiksi liveversioita, remixejä tai singleversioita. Lehdistötilaisuudessa May totesi että alkuperäiset kappaleet yksinkertaisesti kuulostavat parhaalta, ja samalla jatkoi että jos julkaistaan kokoelmalevy joka sisältää jotain muuta kuin alkuperäisiä sovituksia, ostajat pettyvät. Kaksi vuotta myöhemmin julkaistu kokoelmalevy Greatest Hits III sisältää useita livekappaleita sekä remixejä.


title: Queen Rocks

text: Brasiliassa ja Etelä-Afrikassa albumi julkaistiin sensuroiduilla kansilla. Kannen piirroksen alastomille tytöille lisättiin vaatteet päälle kuten alkuperäisessä Queen-vaakunassakin on. Albumin uusintapainoksessa oli täysin erilainen kansikuva: räjähtävän Queen-vaakunan sijalla oli liekeistä nouseva feeniks-lintu. John Deacon lopetti uransa Queenin basistina albumiprojektin jälkeen. Hän esiintyi myös viimeistä kertaa yhtyeen musiikkivideolla "No-One but You".


title: Queen Rocks

text: Allmusic.com-sivustolla julkaistussa arvostelussa Stephen Erlewine tulkitsee albumin melko suorasukaisesti kaupalliseksi ja vertaa sitä postuumisti julkaistuun Freddie Mercuryn viimeiseksi jääneeseen albumiin Made in Heaven. Albumin otsikko antaa ymmärtää että levyllä olisi yhtyeen rock-painotteisimmat kappaleet, muttei kuitenkaan Bohemian Rhapsodya, sen sijaan joitain yhtyeen aliarvostettuja albumiraitoja. Erlwinen kuvailun mukaan albumi on sillisalaattia jonka yhtyeen fanit malttavat ohittaa, mutta joka varmasti miellyttää satunnaista kuuntelijaa.


title: Queen Rocks

text: Epinions.com-sivustolla Michael Scapp puolestaan tyytyy toteamaan albumin olevan jälleen yksi singlekokoelma aikaisempien joukossa, huolimatta nimestä "Rocks" joka luo suurempia odotuksia. Scapp kritisoi albumia siitä että kappalelista koostuu lähes yksinomaan Mayn sävellyksistä. Albumin kappaleista Scapp kehuu mm. "Tie Your Mother Downia" kappaleena, jossa Queen on paljaimmillaan ja yksinkertaisimmillaan ilman monikerroksisia lauluharmonioita, raa'immillan. Scapp olisi toivonut albumilta enemmän, kuten että se olisi voinut sisältää Queenin raskaimpia kappaleita, esimerkiksi A Night At The Opera -albumin "Prophet's Songin" tai "Killer Queenin" Sheer Heart Attackilta. Ehkä on kuitenkin hyvä, Scapp tiivistää, että on tehty kokoelma joka ei koostu pelkästään yhtyeen menestyneimmistä ja soitetuimmista kappaleista.


title: Queen Rocks

text: Kokoelma-albumin yhteydessä julkaistiin myös toistaiseksi viimeinen singlejulkaisu "No-One But You". Yhtyeen kolme jäsentä tuottivat alun perin Brian Mayn soololevylle tarkoitetun kappaleen. Kappaleen laulavat vuorotellen kitaristi Brian May sekä rumpali Roger Taylor.


title: Queen Rocks

text: No-One but You (Parlophone, 5. tammikuuta 1998)Albumi julkaistiin Britanniassa 3. marraskuuta 1997 CD-levyllä, LP:llä sekä kasetilla. Seitsemän listaviikon aikana albumi oli parhaimmillaan seitsemänneksi myydyin. Yhdysvalloissa albumi ei noussut myyntilistoille lainkaan.


title: Queen Rocks

text: Vertailun vuoksi voidaan todeta että yhtyeen edellinen kokoelmalevy Greatest Hits II oli myyntilistalla yli kaksi vuotta ja myi 8-kertaisen platinan, sitä edeltävä Greatest Hits puolestaan myi 11-kertaista platinaa ollen Britannian kaikkien aikojen myydyin äänite. Näiden valossa ei voida juurikaan mainita "Queen Rocksin" olleen valtaisa myyntimenestys, vaikka se yhden platinalevyn saavuttikin.


title: Kansainvälinen fysiikan vuosi

text: Kansainvälinen fysiikan vuosi oli Yhdistyneiden kansakuntien tunnustama kansainvälinen fysiikan juhlavuosi, jota vietettiin vuonna 2005 Albert Einsteinin sata vuotta aiemman ”annus mirabilisin” kunniaksi. Vuonna 1905 Einstein julkaisi kolme fysiikan kehitykselle merkityksellistä tutkimusta kolmesta täysin eri aiheesta. Tutkimukset muun muassa loivat pohjaa kvanttifysiikalle, todistivat lopullisesti atomien olemassaolon ja ennakoivat maailman todennäköisesti kuuluisinta fysiikan kaavaa, E=mc².


title: Kansainvälinen fysiikan vuosi

text: Fysiikan järjestö International Union of Pure and Applied Physics (IUPAP) ehdotti, että vuotta 2005 pitäisi juhlia erityisesti fysiikan vuotena. Ajatusta tukivat muun muassa Yhdysvaltain kongressi, Yhdistyneet kansakunnat ja UNESCO. Fysiikan vuotta vietettiin paitsi Einsteinin vuoden 1905 käänteentekevien tulosten juhlistamiseksi, myös fysiikan näkyvyyden ja ymmärrettävyyden parantamiseksi sekä alan yhteiskunnallisestikin merkittävän aseman korostamiseksi.


title: Kansainvälinen fysiikan vuosi

text: Einsteinin artikkelit muuttivat paitsi ymmärtämystä maailmasta, myös loivat pohjan monelle nykyteknologian laitteelle. YK:n yleiskokouksen resoluutio korostaa fysiikan ymmärtämistä myös kehityksen ja teknologian avaimena. Fysiikka nähdään siinä ratkaisuksi moniin suuriin ongelmiin, kuten energian tuotanto, ympäristönsuojelu ja kansanterveys.


title: Kansainvälinen fysiikan vuosi

text: Einsteinin "ihmevuoden" (Annus mirabilis) satavuotisjuhla on merkittävä ennen kaikkea sen fysiikan filosofiassa tapahtuneen muutoksen vuoksi, joka vuotta 1905 on seurannut. Muutos alkoi kolmesta Einsteinin "Annalen der Physik" -lehden samassa numerossa julkaisemasta artikkelista, jotka käsittelivät valosähköistä ilmiötä, Brownin liikkeen selittämistä ja suppeaa suhteellisuusteoriaa. Kussakin Einstein onnistui selittämään fyysikoita parhaimmillaan vuosikymmenet ihmetyttäneet kokeelliset tulokset teoreettisesti. Kaikki kolme teoriaa olisivat fyysikkoyhteisönkin mielestä olleet Nobel-palkinnon arvoisia, mutta vain valosähköinen ilmiö sen lopulta 1921 sai.


title: Kansainvälinen fysiikan vuosi

text: Artikkeleista ensimmäinen esitti Max Planckin motivoimana ajatuksen "energiakvanteista" ja osoitti, kuinka niitä voidaan hyödyntää selitettäessä valosähköistä ilmiötä. 9. kesäkuuta 1905 ilmestyneessä artikkelissa Einstein osoitti, että valolla on energiaa tietyn kokoisina paketteina, kvantteina, ja tältä pohjalta pystyttiin selittämään elektronien irtoaminen valaistulta pinnalta tietyillä ehdoilla.


title: Kansainvälinen fysiikan vuosi

text: Vuoden toinen, 18. heinäkuuta 1905 ilmestynyt artikkeli luonnosteli stokastisen mallin 1800-luvulla havaitulle, mutta selittämättömälle Brownin liikkeelle. Ilmiössä hienojakoinen materiaali liikkuu nesteessä epäsäännöllisiä ratoja pitkin. Einstein selitti ilmiön atomien lämpöliikkeestä johtuvaksi: atomit ovat jatkuvassa, satunnaisessa liikkeessä ja törmäilevät nesteessä oleviin hiukkasiin, jotka törmäysten summana liikkuvat satunnaisesti. Siihen saakka tiedemiehet eivät olleet yksimielisiä atomien olemassaolosta, vaikka useimmat fyysikot ja kemistit pitivät käsitettä hyödyllisenä. Tämän artikkelin katsottiin lopullisesti todistavan, että aine koostuu atomeista.


title: Kansainvälinen fysiikan vuosi

text: 26. syyskuuta 1905 julkaistu kolmas artikkeli esittelee sähkömagnetismin kanssa yhteensopivan teorian ajasta, matkasta, massasta ja energiasta, mutta ei selvitä vielä gravitaation yhteyttä. Suppea suhteellisuusteoria postuloi valon nopeuden havaitsijan liikkeestä riippumattoman absoluuttisuuden. Tämä selvittää Michelsonin-Morleyn kokeen tuloksen, jossa vastakkaisiin suuntiin liikkuville valonsäteille ei pystytty mittaamaan nopeuseroa. Jotta valon nopeus saatiin absoluuttiseksi, Einsteinin piti muuttaa aikakäsitystä: suppean suhteellisuusteorian mukaan ajan kuluminen riippuu siitä, millä nopeudella havainnoitsija liikkuu.


title: Kansainvälinen fysiikan vuosi

text: Suppea suhteellisuusteoria sai vielä 21. marraskuuta 1905 laajennuksen, joka julkaistiin "Annalen der Physikin" seuraavassa numerossa. Siinä kaava E=mc² esiteltiin ensimmäisen kerran.


title: Kansainvälinen fysiikan vuosi

text: Suppean suhteellisuusteorian perillisenä saatiin aivan uudenlaista fysiikkaa, joka poikkesi Isaac Newtonin klassisesta mekaniikasta. Valosähköistä ilmiötä käsitellyt tutkimus kiihdytti kvanttimekaniikan kehitystä, huolimatta Einsteinin itsensä epäilevästä suhtautumisesta kvanttiteoriaan. Einstein näki sen vain askeleena sähkömagnetismin, suhteellisuusteorian ja kvanttiteorian yhdistävään suureen yhtenäisteoriaan, joskaan ei kieltänyt sen onnistuneisuutta fysikaalisten ilmiöiden selittämisessä ja ennustamisessa. Einsteinin haaveilema suurten perusteorioiden yhdistäminen teettää edelleen töitä teoreettisilla ja kokeellisilla fyysikoilla muun muassa kvanttimekaniikan, säieteorian ja suprajohtavuuden parissa.


title: Kansainvälinen fysiikan vuosi

text: Brownin liikkeen teoreettinen pohja paitsi antoi keinot atomien havaitsemiseen ja todelliseksi osoittamiseen, myös vakiinnutti huomattavasti statistisen fysiikan tuolloin vielä horjuvaa asemaa. Einsteinin alkuperäinen teoria on edelleen vahvasti esillä muun muassa biologisen fysiikan tutkimuksessa.


title: Kansainvälinen fysiikan vuosi

text: Juhlavuoden avajaiskonferenssi Physics for Tomorrow pidettiin UNESCOn päämajassa Pariisissa 13.–15. tammikuuta. Konferenssin puhujat olivat pitkälti nobelisteja ja muutoin kansainvälisesti tunnustettuja fyysikoita. Konferenssiin osallistui UNESCOn tuella noin 500 nuorta fysiikan opiskelijaa yli 80 maasta.


title: Kansainvälinen fysiikan vuosi

text: Toinen keskeinen juhlavuoden konferenssi, World Conference on Physics and Sustainable Development, järjestettiin Durbanissa, Etelä-Afrikassa 31. lokakuuta – 2. marraskuuta 2005.


title: Kansainvälinen fysiikan vuosi

text: Kansainvälistä fysiikan vuotta juhlittiin ympäri maailman, myös Suomessa, järjestämällä erilaisia tapahtumia, pitämällä konferensseja ja julkaisemalla aiheeseen liittyviä kirjoja, lehtiä ja artikkeleita. San Marino juhlisti vuotta painamalla kahden euron juhlakolikon.


title: The Greater of Two Evils

text: The Greater of Two Evils on yhtyeen Anthraxin kokoelma-albumi, joka julkaistiin levy-yhtiöstä Sanctuary Records marraskuussa 2004. Albumissa on 14 Anthraxin kappaletta yhtyeen aikaisemman tuotannon (Neil Turbin & Joey Belladonna-ajan) albumeilta, jotka julkaistiin vuosien 1983 ja 1990 välillä. Nämä kappaleet on nauhoitettu uudelleen Anthraxin nykyisellä kokoonpanolla. Lopullinen kappalelista päätettiin äänestyksessä yhtyeen kotisivuilla. Kappaleet nauhoitettiin studiolla kahdessa päivässä. Albumilla piti alun perin olla toisia nimiä: "Metallum Maximum Aeturnum", "Old School, New School, Our School: Metallum Maximum Aeturnum" ja "Metal Thrashing Mad: Metallum Maximum Aeturnum".


Hiihtosuunnistuksen maailmanmestaruuskilpailut ovat hiihtosuunnistuksen kansainväliset arvokilpailut. Maailmanmestaruuskilpailut järjestettiin epävirallisina 1972 ja 1973, kunnes heinäkuussa 1973 Kansainvälisen suunnistusliiton (IOF) kongressissa Magglingenissa, Sveitsissä tehtiin päätös virallisista MM-kisoista äänin 10–2 (tyhjiä 6).


title: Hiihtosuunnistuksen maailmanmestaruuskilpailut

text: Ensimmäiset viralliset kisat järjestettiin Hyvinkäällä 1975 ja ne on pidetty pääsääntöisesti kahden vuoden välein. Kun (kesä)suunnistuksen maailmanmestaruuskilpailut siirrettiin parittomille vuosille 1979, saivat hiihtosuunnistuskisat väistyä parillisille vuosille. Kun suunnistuksen MM-kisoja alettiin järjestää joka vuosi, palattiin hiihtosuunnistuksessa parittomaan vuosiin Levin kisoista 2005 alkaen.


text: Alun perin virallisissa MM-kisoissa oli vain kaksi matkaa: henkilökohtainen kilpailu ja viesti. Vuonna 1988 mukaan otettiin pikamatka, vuonna 2002 sprintti ja vuonna 2011 sekaviesti. Epävirallisissa MM-kisoissa 1970-luvulla viestin tilalla oli joukkuekilpailu.


text: Nykyiset kilpailut:


text: Vuosina 1972–1986 henkilökohtainen kilpailu ja vuosina 1988–2000 normaalimatka. Vuodesta 2002 lähtien tätä matkaa on kutsuttu pitkäksi matkaksi.


text: Lyhyellä matkalla kilpailtiin 1988–2000, kunnes se korvattiin keskimatkalla.


text: Järjestetty vuodesta 2002, jolloin se korvasi lyhyen matkan.


text: Sprintti järjestettiin ensimmäisen kerran vuonna 2002.


title: Sankey-diagrammi

text: Sankey-diagrammi on diagrammi, jolla kuvataan virtauksia. Yleisimmin sitä käytetään kuvaamaan jonkin prosessin energia- tai materiaalivirtoja. Se muodostuu kutakin virran komponenttia esittävistä nuolista, joiden koko kuvaa virran suuruutta.


title: Editors

text: Editors on birminghamilainen indie rock -yhtye, jonka muodostavat Tom Smith, Russell Leetch, Ed Lay, Justin Lockey ja Elliott Williams. Yhtyeen musiikkia on usein verrattu yhdysvaltalaiseen Interpoliin.


title: Editors

text: Vuonna 2005 julkaistiin yhtyeen debyyttialbumi "The Back Room", jonka suurimpia hittejä olivat ”Munich”, ”Bullets” ja ”Blood”. Parhaimmillaan albumi oli Britannian albumilistalla toisena. Kesäkuussa 2007 ilmestyi Editorsin toinen albumi "An End Has a Start", joka kohosi Britannian albumilistan kärkeen. Sen single ”Smokers Outside the Hospital Doors” nousi brittilistalla ilmestymisviikollaan sijalle seitsemän. Muut albumin brittilistalle nousseet singlejulkaisut olivat ”An End Has a Start” ja ”The Racing Rats”. Suomessa "An End Has A Start" valittiin vuoden 2007 ulkomaiseksi albumiksi musiikkilehti Suen äänestyksessä.


title: Editors

text: Vuoden 2009 albumi "In This Light and On This Evening" oli myös brittilistan ykkönen ja menestyi muuallakin Euroopassa. Single ”Papillon” oli brittilistalla sijalla 23 ja muun muassa Belgian singlelistan ykkönen.


title: Editors

text: Huhtikuussa 2012 alkuperäiskitaristi Chris Urbanowicz lähti yhtyeestä. Syyksi ilmoitettiin musiikilliset erimielisyydet. Editorsin neljäs albumi "The Weight of Your Love" ilmestyi kesällä 2013. Levyllä ovat ensimmäistä kertaa mukana myös Urbanowiczin eron jälkeen yhtyeeseen liittyneet Justin Lockey ja Elliott Williams.


title: Blankenhainin linna

text: Blankenhainin linna () on suurehko linna Blankenhainin kunnassa, Saksan Saksin osavaltiossa.


title: Blankenhainin linna

text: Linnalla on historiaa 1100-luvulle saakka. Vuonna 1661 puolet linnasta tuhoutui tulipalossa ja se jälleenrakennettiin vuoden 1699 tienoilla. Nykyisen barokin tyylisuuntaa edustavan ulkonäkönsä mansardikattoineen ja kupolitorneineen linna sai vuonna 1765.


title: Blankenhainin linna

text: Nykyisin linnassa ja sen ympäristössä toimii ulkoilmamuseo "Deutsche Landwirtschaftsmuseum Schloss Blankenhain", joka esittelee vuosien 1890 ja 1990 välistä maataloutta ja maalaiselämää Saksassa. Museo kattaa 11 hehtaarin suuruisen alueen, ja siihen kuuluu 60 rakennusta.


title: Viitta (tekstiili)

text: Viitta eli vaippa tarkoittaa pitkää, hihatonta päällysvaatteena käytettävää vaatekappaletta. Siitä voidaan käyttää myös ruotsalaisperäistä nimitystä kaapu (ruotsin sanasta "kåpa"). Pituudeltaan viitta voi vaihdella polvesta nilkkaan ulottuvaan. Viittaan voi myös kuulua jonkinlaiset kaulukset tai huppu, tai sen kanssa voidaan sään vaatiessa käyttää erillistä, lyhyttä hartiaviittaa, jossa oli kiinteä huppu (suom. "luhka", ransk. "chaperon", engl. "hoode" ym.). Viittoja käytettiin eurooppalaisessa vaatetuksessa keskiajalta 1600-luvulle. Nykyään viitta on länsimaissa seremoniallinen vaate, joka voi liittyä tiettyihin tehtäviin tai rituaaleihin. Lisäksi viitta kuuluu roolipeleissä ja fantasiapukeutumisessa käytettyihin asusteisiin. Viitta on monikäyttöinen varusesine, joka vahvasta sarkakankaasta valmistettuna toimii tarvittaessa – esimerkiksi matkalla – tavallisen huovan tapaan makuuvaatteena ja joka voidaan haluttaessa virittää myös sadekatokseksi tai tuulensuojaksi. Paksu ja tiivis villakangas, jossa mieluiten on villan luontainen rasva lanoliini tallella, suojaa hyvin sateelta.


title: Petteri Laurila

text: Petteri Laurila (s. 4. elokuuta 1973) on entinen suomalainen lentopalloilija, joka päätti peliuransa kauteen 2013-2014. Päätösvuodet Laurila pelasi vantaalaisessa Korson Vedossa, lentopallon Mestaruusliigassa. KoVe jäädytti Laurilan pelinumeron kolme Lumo-hallin kattoon vuonna 2017. Laurila pelasi urallaan seitsemän eri maan pääsarjassa ammattilaisena. A-maaotteluita hänelle kertyi yhteensä 192. Vuonna 2002 Laurilasta tuli ensimmäinen suomalaislentopalloilija, joka oli voittamassa Italian A1-liigan mestaruutta. Sittemmin kotimaisista lentopalloilijoista Riikka Lehtonen on yltänyt vastaavaan.


title: Petteri Laurila

text: Peliuran päättymisen jälkeen Laurila on toiminut muun muassa Suomen poikien lentopallomaajoukkueen apuvalmentajana.


title: Petteri Laurila

text: Laurilan pääsarjaura alkoi Vammalan Lentopallossa kaudella 1991-1992 hänen ollessaan vasta 16-vuotias. Poliisien Palloseuran riveihin nuori passarilupaus siirtyi kaudeksi 1994. Laurila voitti seurassa SM-pronssia kaudella 1996 ja hänet valittiin kauden 1997 päätteeksi lentopalloliigan tähtikuusikkoon.


title: Petteri Laurila

text: Laurila siirtyi ammattilaislentopalloilijaksi vuoden 1997 EM-lopputurnauksen jälkeen. Siirtyminen Sveitsin liigassa pelanneen Näfelsin riveihin oli hänelle eräänlainen takapakki, joka oli otettava eteenpäin pääsemiseksi uralla. ”Sveitsissä taso oli silloin huonompi kuin Suomen pääsarjassa, mutta alkuperäinen ajatus toteutui. Harjoittelimme ammattimaisesti kahdesti päivässä, ja heti vuoden kuluttua pääsin kovempiin sarjoihin", Laurila muisteli Helsingin Sanomien haastattelussa tammikuussa 2017. Näfelsiä tuolloin valmentaneesta Jouni Parkkalista tuli sittemmin Laurilan manageri. Vuosi Sveitsissä toi suomalaiskaksikolle Sveitsin liigan ja cupin mestaruudet, lisäksi Laurila valittiin liigan parhaimmaksi pelaajaksi.


title: Petteri Laurila

text: Sveitsin jälkeen kutsuivat Italian kentät. Laurila pelasi kolme onnistunutta kautta Cosmogas Forlissa. Laurilan omien sanojen mukaan hän pelasi uransa parhaimmat kuukaudet Forlissa. Onnistumiset siivittivät hänet sopimukseen kaudeksi 2001-2002 maan menestyneimmän pääsarjajoukkue, Cimone Modenan kanssa. Modenassa Laurila juhli ensimmäisenä suomalaislentopalloilijana kautta aikain Italian lentopalloliigan mestaruutta. Hän on edelleen ainoa mieslentopalloilija, joka on yltänyt mestaruuteen Italiassa. ”Modenan vuosi oli järkyttävän upea. Itse en sitä kuitenkaan pidä urani kohokohtana, koska peliaikaa tuli silloin hyvin niukasti. Kokonaisia otteluita taisi kertyä kolme tai neljä", Laurila kertasi muistojaan Hesarille tammikuussa 2017.


title: Petteri Laurila

text: Italiasta Laurila siirtyi Ranskaan. Maineikkaassa AS Cannesin riveissä hän pelasi kauden verran, minkä jälkeen hän palasi yllättäen kotimaan lentopallokentille. Laurila vei passeillaan vantaalaisen Korson Vedon runkosarjan ykköspaikalle kaudella 2003-2004. Pudotuspeleissä KoVe ylsi kolmanneksi.. Laurila valittiin lentopalloliigan tähdistökenttään kauden päätteeksi.


title: Petteri Laurila

text: Suomalaispassari palasi takaisin Euroopan lentopallokentille vuonna 2004. Ensiksi hän pelasi kauden Italiassa, minkä jälkeen hän teki ensimmäisenä suomalaislentopalloilija sopimuksen Puolan lentopalloliigaan. Laurila voitti hopeaa Puolassa. Puolan jälkeen Laurila pelasi vuoden Turkin lentopalloliigassa ja vuoden Viron pääsarjassa. Virossa hän voitti joukkueensa kanssa hopeaa sekä Viron lentopalloliigassa että Baltian maiden liigassa.


title: Petteri Laurila

text: Laurila teki lopullisesti paluun kotimaisille lentopallokentille kaudella 2008-09. Hän pelasi Hurrikaani Loimaan riveissä kauden verran lentopalloliigassa, minkä jälkeen hän pelasi uransa viimeiset vuodet Korson Vedon passarina, ensiksi lentopallon 1-sarjassa ja sittemmin lentopalloliigassa. Uransa viimeisen ottelun Laurila passasi maaliskuussa 2014 lentopalloliigan runkosarjan viimeisen kierroksen ottelussa. Ottelu oli hänelle 357. pääsarjassa. Korson Vedossa uransa päättäneen legendan paita numero kolmen jäädytettiin tammikuun 7. päivä juhlavin menoin.


title: Petteri Laurila

text: Suomen lentopallomaajoukkueessa Laurila pelasi kaikkiaan 192 A-maaottelua, mikä on yhdeksänneksi eniten maan lentopallohistoriassa.


title: Petteri Laurila

text: Petteri Laurila on toiminut lentopallokommentaattorina useissa tv-lähetyksissä, mm. A-maaotteluissa ja lentopalloliigan otteluissa.1991-1993 Vammalan Lentopallo


title: Petteri Laurila

text: 1994-1997 PPS Helsinki


title: Petteri Laurila

text: 1997-1998 Näfels


title: Petteri Laurila

text: 1998-1999 Forli Italy


title: Petteri Laurila

text: 1999-2001 Forli


title: Petteri Laurila

text: 2001-2002 Cimone Modena


title: Petteri Laurila

text: 2002-2003 AS Cannes


title: Petteri Laurila

text: 2003-2004 Korson Veto


title: Petteri Laurila

text: 2004-2005 Goia Delle Colle


title: Petteri Laurila

text: 2005-2006 KS Jastrzebski Wegiel


title: Petteri Laurila

text: 2006-2007 Galatasaray


title: Petteri Laurila

text: 2007-2008 Tarto


title: Petteri Laurila

text: 2008-2009 Hurrikaani Loimaa


title: Petteri Laurila

text: 2009-2014 Korson Veto


title: Anja Meldo

text: Anja Wilen (o.s. Meldo, s. 19. huhtikuuta 1945, Hollola) on entinen suomalainen suunnistaja.


title: Anja Meldo

text: Tampereen Kooveeta edustanut Meldo osallistui suunnistuksen ensimmäisiin MM-kisoihin Fiskarissa 1966. Hän sijoittui henkilökohtaisella matkalla toiseksi parhaana suomalaisena kahdeksanneksi ja sai hopeaa viestijoukkueen avausosuuden suunnistajana.


title: Anja Meldo

text: Wilenin edesmennyt aviomies Tarmo Wilen kilpaili myös suunnistajana voittaen Jukolan viestin.


title: Pirjo Ruotsalainen

text: Pirjo Vanhatalo (omaa sukua Ruotsalainen, s. 24. marraskuuta 1944 Viipurin maalaiskunta) on suomalainen, 1960-luvulla menestynyt suunnistaja.


title: Pirjo Ruotsalainen

text: Kouvolan Urheilijoita ja suunnistusseura XYZ:aa edustanut Ruotsalainen osallistui suunnistuksen ensimmäisiin MM-kisoihin Fiskarissa 1966. Hän sijoittui henkilökohtaisella matkalla 18:nneksi ja sai hopeaa viestijoukkueen keskimmäisen osuuden suunnistajana.


title: Pirjo Ruotsalainen

text: Le Brassusin EM-kisoissa 1964 Ruotsalainen keskeytti.


title: Merja Rantamäki

text: Merja Rantamäki (nyk. Vallivaara) (s. 14. helmikuuta 1957 Alajärvi) on suomalainen iskelmälaulaja. Rantamäki tunnetaan parhaiten vibratostaan sekä 1970-luvun iskelmäklassikoistaan.


title: Merja Rantamäki

text: Rantamäki oli Toivo Kärjen viimeisiä laulajalöytöjä ennen kuin Kärki siirrettiin eläkkeelle Finnlevyn kotimaisen tuotannon päällikön paikalta. Rantamäki tuli tunnetuksi vuonna 1976 levytetystä ensilevytyksestään, joka oli venäläiseen kansansävelmään pohjautuva ”Mä mistä löytäisin sen laulun”. Hänen muita menestyskappaleitaan olivat käännösiskelmät ”Jossain”, ”Veit sydämen”, ”Oon tyttö maalta” sekä Toivo Kärjen ja Juha Vainion yhteistyönä tekemä Syksyn Sävel 1978 -kilpailussa mukana ollut ”Sinne”. Rantamäen uran kultakautta oli 1970-luvun loppu. Hän levytti neljä menestysalbumia vuosina 1976–1980. 1980-luvun alussa Rantamäki vetäytyi tanssilavoilta vuosiksi perhe-elämään kärsittyään tätä ennen liian kovan esiintymistahdin aiheuttaman uupumuksen. Hän teki pienimuotoisen paluun 1980−90-luvun taitteessa, mutta ei enää nykyään esiinny.


title: Minna Ikonen

text: Minna Ikonen (nyk. Bernitz, s. 1965) on suomalainen iskelmälaulaja. Joutsenosta kotoisin oleva tummaääninen laulaja tuli tunnetuksi vuonna 1983 Matti Siitosen säveltämällä ja Vexi Salmen sanoittamalla rempseällä iskelmällä "Elkeet kuin pedolla". Ikonen nähtiin myös Syksyn Sävel 1984 -kilpailussa kappaleella "Panin tiikerin tankkiin". Kohtalaista radiosoittoa saivat näiden laulujen lisäksi kappaleet "Haudujuduu" ja "Annan kunnolla palaa". Ikonen julkaisi kaksi iskelmäalbumia vuosina 1983–1984 kunnes katosi julkisuudesta yhtä nopeasti kuin oli sinne ilmestynytkin. Minna lopetti laulajanuransa synnytettyään ensimmäisen lapsensa. Ikonen keikkaili myöhemmin Väliaikainen-orkesterin solistina ja levytti vuonna 1992 vielä singlen "Kesä Saimaalla".


title: Anneli Pasanen

text: Anneli Pasanen (s. 6. kesäkuuta 1949 Helsinki) on suomalainen iskelmälaulaja, jonka aktiiviura sijoittui 1970-luvun puolivälistä 1980-luvun puoleenväliin. Hänen tunnetuimmat kappaleensa ovat ”Rakkaus jää” (teema elokuvasta "Emmanuelle"), ”Rakastan jokaista päivää” sekä Kevään sävel -kilpailussa 1984 mukana ollut ”Missä olit kaikki nämä vuodet”.


title: Anneli Pasanen

text: Helsinkiläinen Pasanen vietti kesiään sukulaisten luona Kuopiossa, jossa hän sai tilaisuuden laulaa tanssiyhtyeen solistina. Ylioppilaaksi päästyään hän lähti Ranskaan, jossa opiskeli laulua ja myös esiintyi. Suomeen palattuaan hän pääsi esiintymään Spede Pasasen show’ssa ja muissa televisio-ohjelmissa.